Telerau defnyddio'r wefan : Powys Pension Fund (CY)\nMae'r dudalen hon (ynghyd â'r dogfennau y cyfeirir atynt arni) yn dweud wrthoch chi am y telerau y cewch ddefnyddio ein gwefan www.cronfabensiwnpowys.org (ein gwefan) arnynt. Darllenwch y telerau defnyddio hyn yn ofalus cyn ichi ddechrau defnyddio'r wefan. Trwy ddefnyddio ein gwefan, rydych chi'n dangos eich bod chi'n derbyn y telerau defnyddio hyn a'ch bod yn cytuno i gydymffurfio â nhw. Os nad ydych chi'n cytuno â'r telerau defnyddio hyn, fe ddylech roi'r gorau i ddefnyddio ein gwefan.\nGwefan y mae Hymans Robertson LLP ("Y ni") yn ei gweithredu yw www.cronfabensiwnpowys.org . Partneriaeth atebolrwydd cyfyngedig ydym sydd wedi cofrestru yng Nghymru a Lloegr dan rif cofrestru LLP OC310282 ac mae ein swyddfa gofrestredig yn One London Wall London EC2Y 5EA.\nCaniateir cyrchu ein gwefan ar sail dros dro, ac rydym yn cadw'r hawl i dynnu'r gwasanaeth rydym yn ei ddarparu ar ein gwefan yn ôl, neu ei ddiwygio, yn ddirybudd (gweler isod). Ni fyddwn yn atebol os na fydd ein gwefan ar gael ar unrhyw adeg neu am unrhyw gyfnod am unrhyw reswm.\nO bryd i'w gilydd, mae'n bosibl y byddwn ni'n cyfyngu ar hygyrchedd rhai rhannau o'n gwefan, neu ein gwefan gyfan, i ddefnyddwyr sydd wedi cofrestru â ni.\nWrth ddefnyddio ein gwefan, mae'n rhaid ichi gydymffurfio â darpariaethau ein polisi defnydd derbyniol.\nRydych chi'n gyfrifol am wneud yr holl drefniadau sydd eu hangen ichi gael cyrchu ein gwefan. Rydych chi hefyd yn gyfrifol am sicrhau bod unrhyw un sy'n cyrchu ein gwefan trwy'ch cysylltiad rhyngrwyd chi'n ymwybodol o'r telerau hyn, a'u bod yn cydymffurfio â nhw.\nY ni yw perchennog neu drwyddedai yr holl hawliau eiddo deallusol yn ein gwefan, ac yn y deunydd sydd wedi'i gyhoeddi arni. Mae cytuniadau a deddfau hawlfraint ledled y byd yn diogelu'r darnau gwaith hynny. Cedwir pob hawl o'r fath.\nCewch argraffu un copi, a chewch lawrlwytho dyfyniadau o unrhyw dudalen(nau) o'n gwefan ichi gyfeirio atynt yn bersonol, a chewch ddwyn unrhyw ddeunydd sydd wedi'i bostio ar ein gwefan at sylw eraill yn eich sefydliad.\nNi chewch addasu copïau papur neu ddigidol o unrhyw ddeunyddiau rydych chi wedi'u hargraffu neu eu lawrlwytho mewn unrhyw ffordd, a rhaid ichi beidio â defnyddio darluniadau, ffotograffau, darnau fideo neu sain neu unrhyw graffeg ar wahân i unrhyw destun sy'n cyd-fynd â nhw.\nRhaid bob amser cydnabod ein statws ni (a statws unrhyw gyfranwyr dynodedig) fel awduron deunydd ar ein gwefan.\nRhaid ichi beidio â defnyddio unrhyw ran o'r deunyddiau ar ein gwefan at ddibenion masnachol heb sicrhau trwydded i wneud hynny oddi wrthym ni neu oddi wrth ein trwyddedwyr.\nOs byddwch chi'n argraffu, yn copïo neu'n lawrlwytho unrhyw ran o'n gwefan mewn modd sy'n torri'r telerau defnyddio hyn, daw eich hawl i ddefnyddio ein gwefan i ben ar unwaith a bydd yn rhaid ichi ddychwelyd neu ddinistrio unrhyw gopïau rydych chi wedi'u gwneud o'r deunyddiau os gofynnwn am hynny.\nNi fwriedir i sylwadau a deunyddiau eraill sydd wedi'u postio ar ein gwefan fod yn gyngor y dylid dibynnu arno. Rydym felly'n ymwadu pob atebolrwydd a chyfrifoldeb os bydd y rheiny sy'n dod i'n gwefan, neu'r rheiny sydd wedi cael gwybod am unrhyw ran o'i chynnwys, yn dibynnu ar ddeunyddiau o'r fath.\nRydych chi'n derbyn bod unrhyw offeryn modelu'n defnyddio rhagdybiaethau cyffredinol ac nad yw'n ystyried eich amgylchiadau ariannol personol chi'ch hun, ac felly ni ddylech ddibynnu arno. Rydych chi'n cydnabod mai diben unrhyw offeryn modelu yw rhoi syniad o sefyllfa ac nad yw'n golygu na ddylech chi sicrhau cyngor ariannol annibynnol. Mae'r rhagdybiaethau hyn wedi'u harddangos ar y wefan hon.\nEin nod yw diweddaru ein gwefan yn rheolaidd, ac mae'n bosibl y byddwn ni'n newid y cynnwys unrhyw adeg. Os bydd angen, efallai na fydd ein gwefan ar gael i'w chyrchu am beth amser, neu efallai y byddwn yn ei chau am gyfnod amhenodol. Mae'n bosibl y bydd rhywfaint o'r deunydd ar ein gwefan wedi dyddio ar ryw adeg benodol, ac nid oes unrhyw reidrwydd arnom i ddiweddaru deunydd o'r fath.\nMae'r deunydd sydd wedi'i arddangos ar ein gwefan wedi'i ddarparu heb unrhyw warantau, amodau neu warantiadau ynglyn â'i fanwl gywirdeb. I'r graddau a ganiateir gan y gyfraith rydym ni, aelodau eraill o'n grwp o gwmnïau a thrydydd partïon sy'n gysylltiedig â ni yn eithrio yn benodol:\nYr holl amodau, gwarantiadau a thelerau eraill a allai fod wedi'u hawgrymu fel arall gan statud, y gyfraith gyffredin neu gyfraith ecwiti.\nUnrhyw atebolrwydd am unrhyw golled neu niwed uniongyrchol, anuniongyrchol neu ganlyniadol a achosir i unrhyw ddefnyddiwr mewn cysylltiad â'n gwefan neu mewn cysylltiad â defnyddio, methu â defnyddio, neu ganlyniadau defnyddio ein gwefan, unrhyw wefannau y mae dolenni iddynt ohoni ac unrhyw ddeunyddiau sydd wedi'u postio arni gan gynnwys, heb gyfyngiad unrhyw atebolrwydd am:\namser rheoli neu amser swyddi a wastraffir; ac\nam unrhyw golled neu niwed arall o unrhyw fath, sut fodd bynnag y mae'n digwydd, boed drwy'r gyfraith gamweddau (gan gynnwys esgeulustod), torri contract neu fel arall, hyd yn oed os oedd modd ei ragweld.\nNid yw hyn yn effeithio ar ein hatebolrwydd am farwolaeth neu anaf personol sy'n deillio o'n hesgeulustod, nac ar ein hatebolrwydd am gamliwio twyllodrus neu gamliwio ar fater sylfaenol, nac ar unrhyw atebolrwydd arall na ellir ei eithrio na chyfyngu arno dan gyfraith berthnasol.\nRhaid ichi beidio â chamddefnyddio ein gwefan trwy fynd ati'n fwriadol i gyflwyno feirysau, trojans, mwydod, bomiau rhesymeg neu ddeunydd arall sy'n faleisus neu'n dechnolegol niweidiol. Rhaid ichi beidio â cheisio cael mynediad heb awdurdod i'n gwefan, y gweinydd y mae ein gwefan wedi'i storio arno neu unrhyw weinydd, cyfrifiadur neu gronfa ddata sy'n gysylltiedig â'n gwefan. Rhaid ichi beidio ag ymosod ar ein gwefan trwy gyfrwng ymosodiad gwrthod gwasanaeth neu ymosodiad gwasgaredig gwrthod gwasanaeth.\nTrwy dorri'r ddarpariaeth hon, fe fyddech chi'n troseddu dan Ddeddf Camddefnyddio Cyfrifiaduron 1990. Byddwn ni'n hysbysu'r awdurdodau perthnasol sy'n gorfodi'r gyfraith am unrhyw droseddu o'r fath, a byddwn ni'n cydweithredu â'r awdurdodau hynny trwy roi gwybod iddynt pwy ydych chi. Mewn achos o'r fath, daw eich hawl i ddefnyddio ein gwefan i ben ar unwaith.\nNi fyddwn ni'n atebol am unrhyw golled neu niwed a achosir gan ymosodiad gwasgaredig gwrthod gwasanaeth, feirysau neu ddeunyddiau eraill sy'n dechnolegol niweidiol a allai heintio eich offer cyfrifiadurol, rhaglenni cyfrifiadurol, data neu unrhyw ddeunydd perchnogol arall o ganlyniad i ddefnyddio ein gwefan neu i lawrlwytho unrhyw ddeunydd sydd wedi'i bostio arni, neu ar unrhyw wefan y mae dolenni iddi.\nCewch greu dolen i'n hafan, cyn belled â'ch bod chi'n gwneud hynny mewn ffordd sy'n deg ac yn gyfreithlon ac nad yw'n pardduo ein henw da nac yn manteisio arno, ond rhaid ichi beidio â chreu dolen mewn ffordd sy'n awgrymu unrhyw fath o gysylltiad neu gymeradwyaeth ar ein rhan ni, lle nad oes cysylltiad neu gymeradwyaeth o'r fath yn bodoli.\nRhaid ichi beidio â chreu dolen o unrhyw wefan nad ydych chi'n berchen arni.\nNi cheir fframio ein gwefan ar unrhyw wefan arall, ac ni chewch greu dolen i unrhyw ran o'n gwefan heblaw yr hafan. Rydym yn cadw'r hawl i dynnu unrhyw ganiatâd i greu dolen yn ôl yn ddirybudd. Rhaid i'r wefan rydych chi'n creu dolen ohoni gydymffurfio ym mhob ffordd â'r safonau cynnwys y manylir arnynt yn ein polisi defnydd derbyniol.\nOs hoffech chi ddefnyddio deunydd sydd ar ein gwefan mewn ffordd sy'n wahanol i'r hyn y manylir arno uchod, a fyddech cystal ag anfon eich cais i pensiynau@powys.gov.uk.\nLle ceir dolenni ar ein gwefan i wefannau ac adnoddau eraill a ddarperir gan drydydd partïon, fe'u darperir er gwybodaeth yn unig. Nid oes gennym ni unrhyw reolaeth dros gynnwys y gwefannau neu'r adnoddau hynny, ac nid ydym yn derbyn unrhyw gyfrifoldeb amdanynt nac am unrhyw golled neu niwed a allai ddeillio o'ch defnydd ohonynt.\nLlysoedd Lloegr fydd â'r unig awdurdodaeth dros unrhyw hawliad sy'n deillio o ymweld â'n gwefan, neu sy'n gysylltiedig â hi, er ein bod yn cadw'r hawl i ddwyn achos llys yn eich erbyn am dorri'r amodau hyn yn y wlad rydych chi'n byw ynddi neu unrhyw wlad berthnasol arall. Rheolir y telerau hyn gan gyfraith Lloegr.\nMae'n bosibl y byddwn ni'n diwygio'r telerau defnyddio hyn unrhyw adeg drwy ddiwygio'r dudalen hon. Mae disgwyl ichi ddarllen y dudalen hon o bryd i'w gilydd i sylwi ar unrhyw newidiadau rydym wedi'u gwneud, gan eich bod chi'n rhwym iddynt. Mae'n bosibl y bydd darpariaethau neu hysbysiadau a gyhoeddir mewn mannau eraill ar ein gwefan yn disodli rhai o'r darpariaethau yn y telerau hyn.\nOs oes gennych chi unrhyw bryderon ynglyn â deunydd sy'n ymddangos ar ein gwefan, cysylltwch â pensiynau@powys.gov.uk.


A gaf i fabwysiadu? - Gwasanaeth Mabwysiadu Gogledd Cymru\nMae pob math o bobl yn mabwysiadu. Yr hyn sydd bwysicaf yw eich gallu i ofalu am blentyn a darparu cartref diogel a chadarn trwy gydol eu plentyndod a thu hwnt.\nMae’n syndod sawl myth sy’n parhau i fodoli ynglŷn â phwy gaiff a phwy na chaiff fabwysiadu. Mewn gwirionedd, ychydig iawn o gyfyngiadau sydd ynglŷn â mabwysiadu. Mae hi’n haws rhestru’r hyn a fyddai’n eich gwahardd yn awtomatig mewn gwirionedd.\nOedran – mae’n rhaid i chi fod dros 21 oed\nLleoliad – mae’n rhaid i chi fod yn byw yn y DU\nStatws Perthynas – mae angen i chi fod wedi bod yn eich perthynas bresennol am o leiaf 2 flynedd\nCofnod Troseddol – ni chewch chi nac unrhyw un sy’n preswylio gyda chi fod ag unrhyw rybuddion na chollfarnau yn ymwneud â phlant yn eich erbyn\nDyna ni! Er y bydd sawl ffactor arall yn cael ei ystyried, ni fydd unrhyw un ohonyn nhw’n eich atal yn awtomatig rhag cael mabwysiadu.\nRydym yn awyddus ar hyn o bryd i glywed gan ddarpar fabwysiadwyr sydd â diddordeb mewn mabwysiadu plant sydd ychydig yn hŷn, rhai ag anghenion ychwanegol a grwpiau o frodyr a chwiorydd.\nBeth sydd ei angen i fod yn rhiant sy’n mabwysiadu?\nMae’r rhinweddau sydd eu hangen i fod yn rhiant sy’n mabwysiadu yr un fath â rhinweddau unrhyw riant arall. Y cwbl sydd ei angen yw i chi fod â hyder yn eich gallu i ymdopi.\nYn y bôn, bydd angen i chi roi cariad, sefydlogrwydd a diogelwch bywyd teuluol i’r plentyn rydych chi’n ei fabwysiadu – rhywbeth na fydd efallai wedi ei brofi o’r blaen.\nBydd angen i chi allu cynnal plentyn yn ariannol, er nad yw’n angenrheidiol bod gennych lawer o arian na hyd yn oed eich bod yn berchen ar dŷ. Cewch wneud cais am gredydau treth a budd-daliadau i ychwanegu at eich incwm ac mae’n bosibl y bydd cymorth ariannol arall ar gael.\nPan fyddwch yn mabwysiadu gyntaf, bydd disgwyl i un partner gymryd seibiant o’r gwaith am rhwng 6 a 12 mis i helpu’r plentyn i ymgartrefu. Mae absenoldeb mabwysiadu statudol â thâl ar gael i helpu gyda hyn.\nBydd llawer o blant sy’n aros i gael eu mabwysiadu wedi cael dechrau anodd i’w bywydau, felly bydd angen llawer o gefnogaeth arnyn nhw i oresgyn problemau eu bywydau ansefydlog. Y nod allweddol yw dod â threfn, sefydlogrwydd a chariad i’w bywydau.\nMae mabwysiadu’n ymroddiad gydol oes sy’n gofyn am sgil, empathi, egni, amynedd – a synnwyr digrifwch! Ond yn y pen draw byddwch yn gweddnewid bywyd plentyn am byth trwy ei wneud yn rhan o deulu hapus a bodlon.\nOs ydych yn credu bod gennych le yn eich cartref ac yn eich calon, mae siawns da y cewch fabwysiadu.\nGadewch i ni chwalu chwedlau am fabwysiadu!\nBydd mabwysiadwyr yn aml yn dymuno gwybod a allant fabwysiadu baban. Yr ateb yn syml yw ‘gallant’. Mae arnom ni angen mabwysiadwyr ar gyfer ystod oedran eang, yn amrywio o fabanod hyd at blant sy’n 8 mlwydd oed. Byddwn yn trin bob ymholiad yn unigol, felly cysylltwch â ni i gael sgwrs anffurfiol ag un o’n gweithwyr cymdeithasol profiadol.\nBydd darpar fabwysiadwyr yn aml yn meddwl fod y broses yn un faith ac anodd, ond nid yw hynny’n wir. Bydd arnom angen 8.2 mis ar gyfartaledd o’r ymholiad hyd at gymeradwyo. Felly, mae’r amser asesu yn llawer llai na hyn, oddeutu 4-5 mis.\nPeidiwch â Chredu Ni?\nGwrandewch i'n Mabwysiadwyr Cymeradwy\n“Mae’r broses wedi bod yn wych i ni. Mae wedi bod yn syml iawn ac mae pawb oedd yn rhan o’r broses wedi bod yn barod iawn i gynorthwyo a chefnogi.”\n“Pan oedd ein plentyn 7 mlwydd oed yn anodd ei drin, fe wnaeth ein gweithiwr cymdeithasol roi cymorth a chyngor gwych i bawb ohonom, ac fe wnaeth barhau i’n cynorthwyo nes oeddem ni’n hapus. Mae gwybod y gallwn ni gysylltu â’r tîm i gael cyngor a chymorth os bydd angen hynny mor galonogol. “\n“Rydym wedi mabwysiadu plentyn oedd yn 5 ½ pan gafodd ei leoli gyda ni. Mae’r buddion rydym ni wedi’u cael yn sgil mabwysiadu plentyn hŷn yn gorbwyso’r anawsterau, heb os.\nMae eich plentyn yn fwy annibynnol\nRydych chi’n gwybod beth sy’n eich wynebu chi. Mae’r rhan fwyaf o bobl yn meddwl mai mabwysiadu baban iau na dyflwydd oed sydd orau. Byddai hyn wedi bod yn hyfryd, ond roeddem ni’n dymuno cael plentyn oedd â rhagolygon mwy pendant o ddatblygu.\nRoeddem ni’n disgwyl oedi datblygol, ond mae gennym ni blentyn sy’n cerdded ac yn siarad ac yn debygol o fynd ati i fyw bywyd annibynnol.\nEfallai bydd yn haws i’ch plentyn ddeall pam mae wedi cael ei leoli gyda chi ac efallai bydd yn gallu mynegi ei bryder.\nByddwch chi’n rhoi cyfle i blentyn hŷn gael cartref teuluol normal.”\nDiddordeb mewn mabwysiadu?


Amdanom ni | Gardd Fotaneg Treborth | Prifysgol Bangor\nMwy ar gyfer y Gerddi Botaneg\nEin cenhadaeth yw hyrwyddo cadwraeth planhigion a'r byd naturiol, eu defnyddio'n gynaliadwy a'u mwynhau drwy addysg, ymchwil, hyfforddiant ac ymwneud â'r gymuned.\nRoedd safle 90 acer yr Ardd yn rhan o ystâd Treborth Isaf tan 1846 pan gafodd ei brynu am £18,000 gan y Chester and Holyhead Railway. Prif beiriannydd y cwmni hwnnw oedd Robert Stevenson, mab i George Stevenson. Roedd ar y rheilffordd angen cymaint o dir gan ei bod angen lle i roi rwbel o'r twnnel yng ngorsaf Bangor ac roedd yn rhaid i lwybr y rheilffordd ddod at Bont Britannia ar ongl sgwâr i lan y Fenai ac felly roedd yn rhaid iddo symud draw oddi wrth y lan ar dro graddol.\nAr ôl i'r bont gael ei gorffen, roedd gan y cwmni o leiaf 80 acer o dir dros ben. Roedd Joseph Paxton, a gynlluniodd Barc Penbedw (Birkenhead Park), yn gysylltiedig â'r cwmni ac efallai mai ef a awgrymodd iddynt greu canolfan wyliau, tebyg i sba cyfandirol. Cynhyrchodd gynllun, wedi'i seilio ar Barc Penbedw, a oedd yn cynnwys tiroedd pleser (mannau ar gyfer cerdded, planhigion a hamdden), tai ac, yn fwyaf nodedig, gwesty gyda 500 o ystafelloedd gwely. Pensaer y gwesty oedd Charles Reed, a oedd wedi cynllunio Plas Rhianfa ar lannau'r Fenai. Penderfynodd y cwmni ddefnyddio cynllun Paxton gan alw'r datblygiad yn Parc Britannia. Dechreuodd y gwaith ym Mawrth 1851 ond, gan fod y cwmni mewn trafferthion ariannol, daeth y gwaith i ben ym Medi 1851. Gwnaed peth gwaith ar y gwesty, gyda'r adain ddwyreiniol ar safle'r pwll trochi newydd, ond nid oes unrhyw olion ohoni. Yr unig adeiladwaith o bwys y gellir ei weld yn awr yw'r twnnel draenio sy'n bwydo'r rhaeadr.\nYn 1858 adeiladodd y cwmni rheilffordd Orsaf Porthaethwy ar y safle uwchben yr ystâd ddiwydiannol bresennol wrth y fynedfa i'r Ardd ar ôl cael hawl mynediad dros Dir y Goron ym mhen deheuol y bont grog (Pont y Borth).\nAdeg y Pasg 1865 bu cais i gynnal rasys ceffylau a gemau wrth ymyl 'the Britannia Park Refreshment Rooms', a oedd mae'n debyg yn agos at y bont rheilffordd, ond gwrthododd y cwmni roi caniatâd i hynny. Fodd bynnag, mae'n ymddangos bod y fan honno wedi'i thynghedu i'w defnyddio ar gyfer gemau!\nYn 1867 prynwyd Treborth Isaf gan Richard Davies AS a phrynodd Barc Britannia'n ddiweddarach; adeiladodd bont dros y rheilffordd a'r porthdy wrth y fynedfa i'r Ardd. Roedd ardal y Parc unwaith eto'n rhan o'r ystâd ar ôl dim ond ychydig dros 20 mlynedd.\nYn y 1890au adeiladwyd y tŷ a elwir Ceris gan Richard Davies i'w fab, John Robert Davies. Adeiladwyd y tŷ yn agos at y bont grog a'r Fenai. Caeodd y perchenogion y llwybr troed 16 sy'n mynd gyda glan y Fenai gan rwystro pysgotwyr Ynys Gorad Goch rhag medru mynd i'r orsaf rheilffordd drwy ddefnyddio Grisiau'r Peilot sydd fymryn i'r gorllewin o ddiwedd y llwybr troed wedi'i balmantu. Roedd yn rhaid i'r pysgotwyr wedyn fynd drwy goed Coed Môr, ar lan ogleddol y Fenai, i fynd i'r orsaf. Er mwyn sicrhau preifatrwydd, prynodd J R Davies yr ynys yn 1915. Ar un adeg bu Ynys Gorad Goch yn enwog am ei phrydau te pysgod. Yn ystod y ddau ryfel byd mae'n debyg bod rhannau o'r Parc wedi cael eu haredig ac mae olion ffosydd milwrol posibl yn y goedlan.\nYn 1953 pan oedd y llong hyfforddi, 'Conway', yn cael ei symud i lawr y Fenai i'w hadnewyddu yn Lerpwl aeth ar y creigiau i'r ddwyrain o'r rhaeadr wrth y ddau dwmpath a oedd yn rhan o waith Paxton mae'n debyg. Mae darnau o'r llong i'w gweld yno o hyd. Ar ôl i'r llong gael ei symud bu cynllun i ddefnyddio'r rhan hon o'r safle i adeiladu ail gartrefi pren ond fe'i prynwyd gan ddau o bobl leol er mwyn achub y blaen ar y cynllun hwn. Roeddem yn ffodus na wireddwyd cynllun y cwmni rheilffordd. Byddai elfen 'Y Parc' o'r cynllun wedi bod yn gyfyngedig iawn, iawn ac mae'n debyg y byddai wedi cael ei dinistrio gan ymgais perchenogion diweddarach i wneud i'r lle dalu, ac ni allai'r gwesty fyth fod wedi bod yn llwyddiant oherwydd erbyn hynny roedd y ddau westy'r goets fawr cyfagos (Penrhyn Arms 130 ystafell wely) a The George) yn tynnu at ddiwedd eu hoes. Fel mae pethau wedi troi allan mae gennym safle da i ardd fotaneg, twnnel draenio hyfryd, rhai llwybrau sych o ystyried eu bod yn 150 oed, y bri o fod yn gysylltiedig â Stevenson a Paxton a choetir hynafol na chafodd ei dorri i wneud lle i dai.\nDiolch i Brian Hyde a lunio hwn fel erthygl cylchlythr i Gyfeillion Treborth – gyda chymorth gan Yr Athro M.L. Clarke, Trafodion Cymdeithas Hanes Sir Gaernarfon, Cyf. 19 1958.’ tt 54- 60. a David Senegles ‘Story of Ynys Gorad Goch in the Menai Straits’, cyhoeddwyd yn breifat, Mawrth 1969.


Cyhoeddi enwau enillwyr Gwobrau Dewi Sant 2022 - NewsEverything | Wales\nCyhoeddi enwau enillwyr Gwobrau Dewi Sant 2022 – NewsEverything | Wales\nFfynhonnell y llun, Gwobrau Dewi Sant\nUrdd Gobaith Cymru sydd wedi derbyn gwobr arbennig y Prif Weinidog yn seremoni flynyddol Gwobrau Dewi Sant am groesawu ffoaduriaid o Afghanistan ac Wcráin.\nMae canolfan breswyl y mudiad ieuenctid ym Mae Caerdydd yn cael ei ddefnyddio i helpu hyd at 250 o bobl o Wcráin ar hyn o bryd ac mae wedi helpu 100 o blant a theuluoedd fel rhan o’r rhaglen ailgartrefu Afghanaidd.\nMae’r wobr hefyd yn cydnabod “canrif o wasanaethu pobl ifanc yng Nghymru” a chyfraniad yr Urdd wrth “gynnal y Gymraeg yn iaith fyw”.\nRoedd yna wobr hefyd i fenter gymunedol Siop Griffiths ym Mhenygroes, yng Ngwynedd ac i fachgen 17 oed o Ferthyr Tudful am ei ymdrechion i atal tipio anghyfreithlon.\nCafodd enwau enillwyr eleni eu cyhoeddi mewn seremoni nos Iau yng Ngholeg Brenhinol Cerdd a Drama Cymru yng Nghaerdydd. Bu’n rhaid cynnal digwyddiad y llynedd ar-lein oherwydd y pandemig.\nMae’r gwobrau, sydd bellach yn eu nawfed flwyddyn, yn dathlu llwyddiannau a chyfraniadau arbennig pobl o bob cefndir sy’n byw yng Nghymru neu’n dod o Gymru.\nWrth longyfarch yr enillwyr, dywedodd y Prif Weinidog, Mark Drakeford bod llawer o’r enillwyr “wedi gwasanaethu eraill mewn ffordd ddewr ac anhunanol, mae rhai yn torri tir newydd yn eu meysydd, mae eraill wedi gweithio’n ddiflino i ddiogelu’r amgylchedd, ac rydyn ni’n ffodus eu bod i gyd yn byw ac yn gweithio yng Nghymru”.\nSian Lewis, prif weithredwr yr Urdd gyda Gwobr Arbennig y Prif Weinidog 2022\nYchwanegodd: “Dwi’n arbennig o falch o gael canmol Urdd Gobaith Cymru yn gyhoeddus, ym mlwyddyn ei chanmlwyddiant, am weithio mor galed i roi croeso cynnes a Chymreig i bobl sy’n ffoi rhag trawma a thrychinebau dyngarol.\n“Mae’r Urdd wir wedi bod yn esiampl o’r dull ‘Tîm Cymru’ rydyn ni wedi’i ddatblygu ar y cyd â sefydliadau eraill sy’n bartneriaid inni. Mae’n gwneud llawer mwy na’i waith arferol ac wedi symbylu’n hymdrechion i groesawu unigolion a theuluoedd sy’n ceisio noddfa yng Nghymru.\n“Rydyn ni wedi ymrwymo i fod yn Genedl Noddfa, ac mae’r Urdd wedi bod yn enghraifft ysbrydoledig o’r hyn mae hynny’n ei olygu yn ymarferol.”\nDyma enillwyr eraill Gwobrau Dewi Sant 2022:\nYsbryd y gymuned: Siop Griffiths\nBen Gregory gyda’r wobr sy’n anrhydeddu ymdrechion menter Siop Griffiths\nErs i’r gymuned godi arian yn 2016 i brynu ac adnewyddu un o adeiladau hynaf Penygroes yn Nyffryn Nantlle, mae menter gymunedol Siop Griffiths yn ceisio ymateb i heriau economaidd lleol a rhoi cyfleoedd i bobl ifanc aros a ffynnu yn eu cymuned.\nMae’r adeilad – Yr Orsaf erbyn hyn – yn cynnwys caffi, llety gwyliau, canolfan ddigidol sy’n cynnig hyfforddiant i blant a phobl ifanc, a chaffi trwsio sy’n darparu lle a gweithgareddau i bobl sy’n defnyddio sgiliau traddodiadol a newydd i drwsio pethau.\nRoedd yr adnoddau hyn yn fodd i helpu cefnogi’r gymuned leol yn ystod y pandemig. Mae’r fenter hefyd yn cynnal cynllun trafnidiaeth gymunedol gan gynnig tri cherbyd trydan ynghyd â phrosiect bwyd a lles yn cynnwys rhandiroedd; gardd wyllt a phantri cymunedol, sy’n defnyddio bwyd dros ben siopau a chyfranwyr lleol.\nDewrder: Sarjant Geraint Jenkins a’r Cwnstabl Thomas Scourfield o Heddlu De Cymru\nCafodd y ddau eu henwebu am geisio achub dyn 92 oed oedd yn sownd mewn sied ar dân ym Mhort Talbot ar ôl digwydd gweld fflamau’n codi o’r adeilad wrth yrru heibio.\nTorrodd y Cwnstabl Thomas Scourfield, nad oedd ar ddyletswydd ar y pryd, i mewn i’r eiddo gan weld menyw’n taflu dŵr ar ddyn oedd ar dân. Gan gredu bod y gwres ar fin malu’r ffenestri’n deilchion, fe arweiniodd y fenyw, oedd wedi llosgi ei dwylo a’i thalcen, o’r eiddo cyn dychwelyd at y dyn.\nRoedd y Sarjant Geraint Jenkins ar secondiad gyda’r uned atal tanau bwriadol, ac yn gyrru cerbyd y gwasanaeth tân pan welodd fwg trwchus. Dringodd dros waliau gerddi’r cymdogion at y sied lle roedd yr hen ddyn ar y llawr wedi’i amgylchynu gan fflamau.\nGorchuddiodd ei hun gyda thywelion gwlyb i amddiffyn ei hun wrth lusgo’r dyn o’r fflamau. Nid oedd yn anadlu ac roedd ganddo losgiadau difrifol i’w ben, ei wyneb a’i gorff. Fe roddodd CPR i’r dyn nes i barafeddygon a meddygon ambiwlans awyr gyrraedd, ond ni fu’n bosib i’w adfywio.\nPerson Ifanc: Daniel Lewis\nCafodd Daniel Lewis, sy’n 17 oed ac o Dreharris, Merthyr Tudful, ei anrhydeddu am ei ymdrechion i fynd i’r afael â thipio anghyfreithlon ers cyfnodau clo’r pandemig.\nTrwy godi arian a gweithio gyda busnesau lleol, fe lwyddodd i gael gwared ar dros 25 tunnell o wastraff anghyfreithlon ar Gomin Merthyr a Gelli-gaer. Mae’n treulio oriau’n glanhau tipiau anghyfreithlon ar ei ben ei hun, ac yn denu pobl o bell ac agos i helpu mewn digwyddiadau grŵp.\nMae wedi rhedeg cynllun sgip cymunedol a threfnu sgip teiars cymunedol di-dâl ym Mharc Cyfarthfa ar ôl diflasu o weld pentyrrau o deiars ar Gomin Merthyr. Mae hefyd wedi gosod systemau teledu cylch cyfyng sy’n cael eu pweru gan yr haul ar y comin, gan gasglu tystiolaeth i’r awdurdod lleol a’r heddlu.\nDiwylliant: Berwyn Rowlands\nY cynhyrchydd teledu a ffilm o Ynys Môn yw Cyfarwyddwr Gŵyl Ffilmiau Gwobr Iris – yr ŵyl LHDT+ flynyddol yng Nghaerdydd sy’n dyfarnu’r wobr fwyaf yn y byd, £30,000, ar gyfer ffilm fer.\nBerwyn Rowlands oedd Prif Weithredwr cyntaf Sgrîn: Asiantaeth y Cyfryngau yng Nghymru ac arweiniodd y broses o sefydlu Archif Ffilmiau a Sŵn Cenedlaethol Cymru.\nTrefnodd ei ŵyl ffilmiau gyhoeddus gyntaf yn Aberystwyth yn 1979, a gafodd ei alw maes o law’n Ŵyl Ffilmiau Rhyngwladol Cymru, cyn sefydlu Gwobr Iris yn 2006, sydd wedi ymddangos sawl tro yn rhestr 50 gŵyl ffilm gorau’r byd Movie Maker Magazine.\nFe drefnodd ŵyl ar-lein yn ystod y pandemig, gan ddenu dros 84,000 o wylwyr. Erbyn hyn mae yna wyliau partner mewn 25 o wledydd ar draws y byd, sy’n gyfle i hyrwyddo effaith ddiwylliannol Cymru yn rhyngwladol.\nChwaraeon: Hannah Mills\nMae Hannah Mills yn Llysgennad Cynaliadwyedd y Pwyllgor Olympaidd Rhyngwladol\nFe wnaeth y fedal aur a enillodd yng Ngemau Olympaidd Tokyo y llynedd sicrhau mai Hannah Mills oedd yr hwylwraig fwyaf llwyddiannus erioed yn hanes y Gemau Olympaidd.\nMae hi wedi ennill medalau mewn tair gêm Olympaidd yn olynol – un arian a dwy aur.\nMae hefyd yn cael ei hanrhydeddu am ei hymdrechion i geisio dileu plastig untro yn y byd chwaraeon. Fe sefydlodd yr elusen Big Plastic Pledge ar ôl gweld cymaint o sbwriel plastig wrth gystadlu ar draws y byd.\nGweithiwr allweddol: Michelle Jones a Catherine Cooper, Ysgol Gynradd Landsdowne\nMichelle Jones a Catherine Cooper – pennaeth a dirprwy bennaeth yr ysgol\nCafodd Michelle Jones a Catherine Cooper, pennaeth a dirprwy bennaeth Ysgol Gynradd Lansdowne yn Nhreganna, Caerdydd, eu gwobrwyo am eu cymorth i deuluoedd disgyblion yn ystod y pandemig.\nDywed yr enwebiad eu bod wedi gweithio’n ddiflino a “mynd y tu hwnt i’w dyletswydd” i roi cymorth a darpariaeth gofal plant i weithwyr allweddol a phlant sy’n agored i niwed.\nMae’r ddwy wedi gweithio “diwrnodau hir gan gefnu ar eu bywydau eu hunain i gefnogi’r gymuned mewn amrywiaeth o ffyrdd”. Roedd hynny’n cynnwys cludo plant “er mwyn sicrhau eu bod yn gallu mynd i’r ysgol, rhoi bwyd a deunyddiau hanfodol eraill i deuluoedd a sicrhau eu bod ar gael 24/7 i gynnig help a chyngor i’r gymuned”.\nBusnes: Jordan Lea / Deal Me Out\nMae Jordan Lee yn defnyddio’i brofiad ei hun i helpu eraill goresgyn niwed yn sgil gamblo\nSefydlodd Jordan Lea o Lysfaen, Sir Conwy fusnes ar ddiwedd 2019 i helpu pobl oresgyn problemau gamblo – rhywbeth oedd wedi cael effaith andwyol ar ei fywyd ei hun yn y gorffennol.\nCollodd ei swydd a’i gartref ar ddechrau’r pandemig, ond o weld maint y galw am gymorth fe daflodd ei hun i’r busnes. Mae bellach yn cyflogi saith o bobl ac yn darparu cymorth a gweithdai am beryglon gamblo, gan ehangu’r busnes i weddill y DU.\nMae’r cwmni’n darparu gweithdai addysg ar gyfer ysgolion, clybiau chwaraeon, y gwasanaeth cyfiawnder troseddol, y GIG ac iechyd y cyhoedd, grwpiau cymunedol a ffydd a busnesau.\nMae hefyd yn darparu rhaglen yn arbennig ar gyfer cefnogi menywod, dan arweiniad menywod â phrofiad o niwed yn sgil gamblo.\nPencampwr yr Amgylchedd: Amgylchedd Adeiledig Carbon Isel/ Prifysgol Caerdydd\nFfynhonnell y llun, Llywodraeth Ctymru\nMae LCBE yn helpu ceisio sicrhau bod mwy o bobl Cymru’n byw mewn tai carbon isel\nMae’r tîm ymchwil Amgylchedd Adeiledig Carbon Isel (LCBE) yn Ysgol Bensaernïaeth Cymru, Prifysgol Caerdydd wedi helpu’n sylweddol i leihau allyriadau carbon mewn tai gan wella amodau a lleihau biliau ynni.\nMae’r tîm wedi gweithio’n agos gyda Llywodraeth Cymru, cynghorau lleol a rhanddeiliaid eraill i ddangos bod hi’n bosib cyfuno atebion sydd ar gael ar y farchnad er mwyn lleihau’r defnydd o ynni ac allyriadau gan wella’r amgylchedd adeiledig ac ysgogi’r economi.\nNhw wnaeth gynllunio ac adeiladu’r tŷ ynni cadarnhaol SOLCER, i brofi bod modd codi cartref ynni effeithlon, di-garbon, fforddiadwy, ac mae llawer o brosiectau ers hynny wedi adeiladu tai ar sail hynny.\nArloesedd, Gwyddoniaeth a Thechnoleg: Luca Pagano, Graham Howe, Peter Charlton, John Hughes a Richard Morgan o Brifysgol Cymru Y Drindod Dewi Sant\nYm Mai 2020, aeth peirianwyr a myfyrwyr y brifysgol ati i ganolbwyntio eu harbenigedd ar ddatblygu system cymorth anadlol jet argraffedig 3D i helpu’r GIG yng nghyfnod cyntaf yr argyfwng Covid-19.\nY prif amcan oedd datblygu dyfais yr oedd modd ei gweithgynhyrchu’n rhad ac yn gyflym, oedd hefyd yn hawdd i’w defnyddio i lefelau perfformiad uchel.\nMewn ymateb i gais gan ysbyty yn Nepal, lle roedd yr argyfwng Covid yn gwaethygu’n ddychrynllyd, fe drefnodd y tîm drwyddedau i rannu eu ffeiliau 3D i’w hargraffu mewn ysbyty yno.\n#Cyhoeddi #enwau #enillwyr #Gwobrau #Dewi #Sant\nCops nab 13-year-old boy who threatened Jewish children with sword on Upper West Side – NewsEverything New York\n2 Killed, 8 Injured In Shooting In Tel Aviv: Israel Hospital – NewsEverything World\n2 Killed, 8 Injured In Shooting In Tel Aviv: Israel Hospital - NewsEverything World


Yr Her 'Big Give' 2016 - Ensemble Cymru\nHafan / Cefnogwch Ni / Yr Her ‘Big Give’ 2016\nYr Her ‘Big Give’ 2016\nMae Ensemble Cymru yn cymryd rhan yn yr Her Big Give 2016\nNewyddion diweddaraf ‘Big Give’ -1/12/2016\nRydyn ni wedi codi £11,225 mewn llai na 48 awr drwy’r ‘Big Give’. Diolch yn fawr i bawb sydd wedi rhoi, ni allem fod allen wedi cyrraedd ein targed heb eich help chi!\nGallwch rhoi i’r Her ‘Big Give’ hyd at 12pm 2 Rhagfyr, ond ni fydd eich rhodd yn cael ei ddyblu. Dyma’r linc i wefan y Big Give.\nAc mae angen eich help i ddatgloi £5,000 mewn 72 awr!\nDrwy gyfrannu ar-lein drwy’r Big Give gall eich rhodd cael ei DYBLU! Yr her yw i godi £5,000 a fydd yn ddatgloi £5,000 sydd eisoes wedi’i sicrhau mewn arian cyfatebol. Mae hynny’n cyfanswm enfawr o £10,000.\nCOFIWCH, gallwch ond rhoi rhwng 12:00 (canol dydd) Ddydd Mawrth, 29 Tachwedd a 12:00 Dydd Gwener 2 Rhagfyr, 2016.\nMi fydd £10,000 yn gwneud gwahaniaeth ENFAWR i waith Ensemble Cymru felly ymunwch â ni ar yr her hon ar Mawrth 29 Tachwedd i wneud eich rhodd cyfri’n DDWBL!\nMae Ensemble Cymru yn dathlu 15 mlynedd o ddod a cherddoriaeth siambr o’r ansawdd uchaf i gymunedau ar led led Cymru. Gweledigaeth Cyfarwyddwr Artistig a chlarinetydd Peryn Clement-Evans yw Ensemble Cymru; wedi blynyddoedd o astudio a gweithio ar ei grefft yn Lloegr ac Ewrop yr oedd yn awyddus i ddychwelyd at ei famwlad – i Gymru, ac yn benodol i Ogledd Cymru.\nEnsemble Cymru yw’r unig ensemble llawn amser sydd wedi lleoli tu allan i Gaerdydd. Rydym yn elusen sy’n angerddol am Gymru, ei iaith, a’i threftadaeth gerddorol. Mae ein rhaglennu yn gweddu gweithiau clasurol adnabyddus o bob cwr o’r byd, tra’n hyrwyddo gyfansoddwyr cyfoes Cymreig.\nOchr yn ochr gyda pherfformiadau mewn neuaddau gyngerdd, mae Ensemble Cymru yn gweithio o fewn gymunedau. Golygir ein bod yn dod â cherddoriaeth i bobl na fyddent fel arfer yn cael profi perfformiad byw.\n“Ein Cenhadaeth yw i hyrwyddo gerddoriaeth siambr rhyngwladol yng Nghymru ochr yn ochr â cherddoriaeth siambr o Gymru i bobl Gymru ac i gynulleidfaodd ar led led y byd.”\nDigwyddiadau Big Give\nRhwng 29 Tachwedd a 2 Rhagfyr mi fydd Ensemble Cymru’n cynnal digwyddiadau Big Give. Mwy o wybodaeth i ddilyn.\nAm fwy o wybodaeth ar…\nSut fydd y Big Give 2016 yn cyfrannu at ein gwaith addysg a rhaglen cymunedol\nSut mae’r her Big Give wedi helpu yn y gorffennol


Grantiau - Aberystwyth Council\nLawrlwythwch y ffurflen grant yma.\nNODIADAU AR GYFER CEISIADAU GRANT\nCyflwyno grantiau Cyngor Tref Aberystwyth\nMae grantiau Cyngor Tref Aberystwyth yn cael eu rhoi er budd pobl a phrosiectau lleol i Aberystwyth. £5000 yw’r ffigwr uchaf a gynigir\nCliciwch yma i weld grantiau sydd wedi eu dyfarnu yn flaenorol.\nCeisiadau Grant 2020\nAm ariannu …\nY swm a ofynnir amdano\nSAVINGS / RESERVES\nCefnogaeth arall +\nOTHER SUPPORT + SHORTFALL\nOperate and run the service ie service costs for 2 motorbikes eg fuel, tyres and safety equipment\nFundraising events: BBQ’s, quiz, supermarket\ncollections and sponsorship\nUpkeep and maintenance of 2 flower tubs in the station\nKitchen refurbishment – install commercial kitchen\nCoffee mornings, Bonus ball and a\n75% of ECO Food Sharing Hub and Community Fridge rent for 9 months (May 2020 to Jan 2021) (£3645);\nI pad (£300)\nFund raising and Pay as you Feel food events + in kind volunteer contributions\nAberystwyth Hindu Cultural Society (AHCS\nSocial and cultural group to spread values of Hindu culture -\nCultural events, teaching classes\nSeindorf Arian Aberystwyth Silver Band\nBrass Extravaganza 2021\nCelebrate 30th anniversary by purchasing a timber log cabin to be an information/learning centre to support educational and social activities\nMember donations and voluntary work to finish and furnish the log cabin\nThe Friends of Ceredigion Museum Association\nEncouraging Curiosity -\nCreating a learning and community engagement space at the Museum\nApplication to MALD (Museums Archives and Libraries Division of WG)\nAnd £5000 from CCC subject to the above grant\nHire of adapted coach for summer holiday trip\nVaries but could be £3000+\nFund raising – whist drives, raffles, etc\nPay for 3 supervised work days (contractor fee, student group donation, contingency and £50 room hire costs)\nVolunteer time (approx. worth £1500)\nAn application by an individual\nPipes and Wires -Ceredigion: Organiser and organising costs for an event in Aberystwyth, developing school resources (including film) to raise awareness of the pipes and wires in and out of our houses.\nVoluntary time approx. 50%\nMaintain free, appointment based, advice service in Aberystwyth\nVolunteer time (approx. £26,290 for Aberystwyth) and funding from Trusts and other Councils in Ceredigion\nRoom hire, speakers and trips\nEntrance fee/coffee and raffle £150 annually\nOrganise event and activities 2021\nPartneriaeth Esquel Partnership\nPartneriaeth St Brieuc partnership\nTown Council supporting capacity building\nPartneriaeth Arklow Partnership\nCyfeillgarwch Yosano Friendship\nBydd ceisiadau yn cael eu hystyried am gymorth ariannol, tuag at brosiect neu weithgaredd penodol, gan gymdeithasau cymunedol, diwylliannol, addysgol, chwaraeon a mudiadau elusennol, sy'n anfasnachol a gydag aelodaeth a maes gweithgaredd wedi'i leoli o fewn ffin Cyngor Tref Aberystwyth.\nMae'r cynllun yn darparu grantiau cychwyn ar gyfer sefydliadau newydd yn ogystal â grantiau i sefydliadau sy'n bodoli eisoes.\nMae’n bosib y dyfarnir Aelod o'r Cyngor i grŵp a fydd yn derbyn grant o £5,000 i weithredu fel sylwedydd yng nghyfarfodydd y grŵp ac fel cyswllt â'r Cyngor.\nWrth ystyried eich cais\npa mor dda y bydd y grant yn cwrdd ag anghenion y gymuned\npa mor effeithiol y bydd eich grŵp yn defnyddio'r grant\na yw'r costau yn briodol ac yn realistig\nlefel y cyfraniadau a godwyd yn lleol\na ellir disgwyl i'r ymgeisydd sicrhau cyllid digonol o ffynhonnell fwy priodol\nsut mae'r grŵp yn cael ei reoli\nBydd yn ofynnol i grwpiau sy'n gweithio gyda phobl ifanc, a / neu oedolion sy'n agored i niwed, i gael polisïau diogelu yn eu lle a’r holl staff i gael gwiriadau heddlu dilys. Bydd disgwyl hefyd i ymgeiswyr ddangos bod ganddynt yswiriant atebolrwydd cyhoeddus digonol ar gyfer eu gweithgareddau.\nPeidiwch ag oedi i gysylltu â Chlerc y Dref os hoffech drafod y ffurflen gais cyn ei chwblhau.\nCynigir grantiau yn flynyddol ym mis Ebrill.\nRhaid i bob cais ddod i law yn Swyddfa’r Cyngor Tref erbyn 1 Ebrill\nNi fydd ceisiadau hwyr yn cael eu derbyn.\nMae'r Cyngor yn cael ei rwystro gan ddeddf rhag rhoi cymorth ariannol i unigolion.\nydych yn grŵp gweithredol, nad yw’n gwneud elw, er budd y gymuned yn Aberystwyth.\nyw eich grŵp wedi cael ei sefydlu at ddibenion elusennol. Fodd bynnag, nid oes rhaid i chi fod wedi cofrestru fel elusen neu wedi eich cydnabod gan Gyllid a Thollau ei Mawrhydi i wneud cais am grant. Bydd angen i chi gael rhyw fath o bwyllgor rheoli neu grŵp llywio gyda chyfrif banc gyda mwy nag un llofnodwr.\nos ydych yn grŵp o bobl, nad ydych o angenrheidrwydd wedi eich cyfansoddi, sydd wedi dod at eich gilydd yn benodol i redeg prosiect heb gael cyfansoddiad ar wahân. Fodd bynnag, mae'n rhaid i chi gael cyfrif banc ar wahân. Caiff grantiau yn yr amgylchiadau hyn eu gwneud ar sail unwaith ac am byth, ac os ydych yn dymuno gwneud cais eto yn y dyfodol, mae'n rhaid fod gan eich grŵp gyfansoddiad;\nydy eich nodau a'ch amcanion yn glir ac yn diffinio'n dda a bod budd gwirioneddol i gymuned Aberystwyth;\noes gennych gyfansoddiad neu set o reolau (rhaid i chi eu cynnwys gyda'ch ffurflen gais);\noes gennych gyfrif banc neu gymdeithas adeiladu gydag o leiaf dau lofnodwr ar y cyd\noes gennych gyfrifon blynyddol neu ddatganiad o incwm a gwariant (rhaid eu cynnwys, gyda'ch cais);\nydy eich grŵp yn gweithio tuag at bolisi a chyfansoddiad cyfle cyfartal ac yn gallu dangos ei fod yn gweithio o fewn y Ddeddf Gwahaniaethu ar sail Anabledd ac yn ymwybodol o ofynion iechyd a diogelwch\noes gennych bolisi amddiffyn plant yn gweithio a / neu bolisi amddiffyn oedolion agored i niwed os ydych yn gweithio yn y maes hwn\nydych yn gymdeithas ysgol / PTA yn gwneud cais am grant sydd ar gyfer gweithgaredd allgyrsiol (yn amodol ar y cyllid yn cael ei gorlannu ac yn amodol ar yr ymgeiswyr yn sefydlu cyfrifon banc ar wahân a chyfansoddiad).\nCroesewir ceisiadau gan grwpiau newydd. Bydd angen i ni wybod:\npam eich bod eisiau cychwyn y grŵp a sut y bydd yn parhau\na oes gennych unrhyw gymorth oddi wrth bobl sydd am ymuno neu redeg y grŵp\nsut rydych yn gwybod bod angen\nFel grŵp newydd, efallai na fyddwch yn gallu darparu set o gyfrifon blynyddol, fodd bynnag, byddai angen i ni weld cyfriflenni banc, amcangyfrif o'ch incwm a gwariant ar gyfer eich blwyddyn gyntaf.\nOs ydych yn gangen o sefydliad mwy rhaid i chi gael:\ncyfansoddiad neu set o reolau eich hun\npwyllgor rheoli ar wahân\neich cyfrif banc eich hun\neich cyfrifon blynyddol eich hunain a gymeradwywyd gan y pwyllgor rheoli;\nrheolaeth dros eich incwm eich hun a sut mae'n cael ei wario\nbrîff penodol ar gyfer gweithgareddau o fudd i rai, neu bob un, o drigolion cymuned Aberystwyth.\nMae unigolion sy'n dymuno rhedeg prosiectau a fyddai o fudd i'r gymuned yn gymwys i wneud cais os yw'r meini prawf canlynol / amodau yn cael eu bodloni:\ncyfrif banc, ar wahân i gyfrif personol yr unigolion, yn cael ei sefydlu gyda dau lofnodwr annibynnol\nmae tystiolaeth o gefnogaeth buddiolwyr arfaethedig y prosiect\nY swm y gellir gwneud cais amdano?\nY ffigwr uchafswm sy'n daladwy ar gyfer grantiau yw £5,000.\nMae'n rhaid i ymgeisydd sy'n gwneud cais am fwy na £2,000 ddarparu tystiolaeth ar ffurf cynllun busnes a rhagolygon ariannol.\nBeth na fydd yn cael ei ariannu\nNi fydd grantiau yn cael eu darparu ar gyfer:\nGweithgareddau sy'n rhan o rwymedigaethau statudol neu amnewid cyllid statudol, gan gynnwys gweithgarwch cwricwlaidd mewn ysgolion ayb.\nCyflogau o unrhyw ddisgrifiad\nCyfraddau, treth y cyngor a chyfleustodau\ncerbydau ffordd ail law\nProsiectau gyda chostau cynnal a chadw parhaus uchel - oni bai y gall eich grŵp ddangos bod gennych y cronfeydd / sgiliau i'w cynnal unwaith y bydd eich grant Cyngor Tref Aberystwyth yn rhedeg allan\nEfallai y bydd yn rhaid ad-dalu'r grant\nBydd yn rhaid ad-dalu’r grant os:\noes achos difrifol o dorri'r telerau ac amodau\nyw'r grŵp yn rhoi'r gorau i weithredu cyn i'r arian gael ei wario\nos nad yw prosiect yn symud ymlaen fel y bwriadwyd. Rhaid i'r grant gael ei ddefnyddio o fewn blwyddyn. Rydym yn cydnabod y gall amserlenni prosiect lithro am resymau da ond byddem yn disgwyl i gael gwybod am unrhyw broblemau. Os nad yw prosiect yn symud ymlaen fel y cynlluniwyd byddem yn disgwyl i'r grant gael ei ddychwelyd.\nBydd unrhyw un sydd yn ymddwyn yn anonest mewn gwneud y cais, neu gwario'r grant, yn cael eu hadrodd i'r heddlu a bydd y Cyngor yn pwyso am erlyn.\nWrth lofnodi'r ffurflen gais, byddwch yn rhoi caniatâd i Gyngor Tref Aberystwyth i ddefnyddio'r wybodaeth a ddarperir gennych ar gyfer:\nsefydlu eich hawl i gael grant\nei gynnwys ar gofrestr cyfrifiadurol a gynhelir gan Gyngor Tref Aberystwyth\ngweinyddu ac asesu eich cais am grant.\nEin nod yw gwneud ein proses asesu grantiau mor agored a chlir â phosibl. Er mwyn cyflawni'r nod hwn mae'n bosibl y byddwn:\nyn cynnal cyfarfodydd pwyllgor agored, lle rydym yn trafod ceisiadau unigol o flaen y cyhoedd neu'r cyfryngau\nyn caniatáu i'ch cynrychiolwyr i weld gwybodaeth am y ffordd yr ydym yn gwneud penderfyniadau ar eich cais.\nFodd bynnag, byddem bob amser yn awyddus i barchu cyfrinachedd y wybodaeth a ddarperir a bydd y Cyngor yn barnu ar sail achos-wrth-achos yr hyn a fyddai'n briodol i’w ddatgelu.\nRydym yn cydnabod yr angen i gadw cyfrinachedd grwpiau ac unigolion sy'n agored i niwed, ac ni fydd eu manylion yn cael eu gwneud yn gyhoeddus mewn unrhyw ffordd, ac eithrio fel sy'n ofynnol yn ôl y gyfraith. Os ydych yn credu bod eich cais yn dod o fewn y categori hwn, rhowch wybod i ni.\nDarllenwch y rhain yn ofalus gan ei fod yn amod ar unrhyw gais eich bod wedi darllen, deall a derbyn y Telerau ac Amodau.\nBydd pob cais yn mynd gerbron y Pwyllgor Cyllid a fydd yn gwneud argymhellion cyllideb i'r Cyngor Llawn i'w gymeradwyo. Mae'r holl benderfyniadau a wneir gan y Cyngor Llawn yn derfynol. Nodwch fod y cyfarfodydd o'r Pwyllgor Cyllid a'r Cyngor Tref yn agored i aelodau'r wasg a'r cyhoedd, a bod cofnodion y cyfarfodydd ar gael yn Swyddfa’r Cyngor Tref.\nOs byddwch yn cael grant, gall ond cael ei ddefnyddio at y diben a nodir yn y ffurflen gais ac ni ellir ei roi i unrhyw grŵp arall.\nNi fyddwn yn rhoi grantiau i dalu am gostau sydd eisoes wedi eu codi ac ni all y grant gael ei gynyddu.\nBydd eich grant yn cael ei dalu drwy siec yn daladwy i'r cyfrif banc a nodir ar y ffurflen gais.\nGofynnir i chi gwblhau adroddiad byr i ddweud wrthym beth ydych wedi ei gyflawni gyda'r arian. Byddwn hefyd yn gofyn i chi am brawf bod yr arian wedi cael ei wario at y dibenion a fwriadwyd, a chedwir yr hawl i gynnal archwiliad os bydd angen.\nRhaid i'r grant gan Gyngor Tref Aberystwyth gael ei gydnabod mewn unrhyw gyhoeddusrwydd ac yng nghyfrifon y grŵp.\nByddwn yn defnyddio enw eich grŵp (nid manylion personol) a'i brosiect yn ein deunydd cyhoeddusrwydd ein hunain.\nPan fydd grant yn dod i ben, nid yw Cyngor Tref Aberystwyth yn ymrwymo i ddarparu unrhyw gyllid pellach ar gyfer y prosiect.\nUchafswm y grant a gynigir yw £5,000.\nGallai'r wybodaeth yn y nodiadau hyn newid o bryd i'w gilydd. Gall polisi a rheoliadau ar ddosbarthu arian hefyd newid. Rydym yn cadw'r hawl i newid unrhyw bolisi, gweithdrefnau a meini prawf asesu a byddwn yn anelu i roi gwybod i fuddiolwyr gwirioneddol neu bosibl.\nNid yw'r ffurflen gais o reidrwydd yn adlewyrchu'r holl wybodaeth a ddefnyddir gan y Pwyllgor i benderfynu ar geisiadau. Gall y Pwyllgor ofyn am wybodaeth ychwanegol i wirio eich cais a’ch sefydliad.\nAnfonwch eich ffurflen gais at:\nClerc y Cyngor Tref\nRhowch wybod i ni os ydych angen y ffurflen hon mewn fformat arall\nAdolygwyd Chwefror 2020\nAberystwyth Bowling Club (Plascrug)\nAber & District\nEvening Cricket League\nAberystwyth Hindu Cultural Society (AHCS)\nAberystwyth Round Table\nAberystwyth Scouts 3rd\nAll in Swimming Club\nCelf Ceredigion Art / Ceredigion Art Trail\nCwmni Theatr Arad Goch (Hen Linell Bell)\nEisteddfod Calan Mai (Aberystwyth)\nGigs Cantre’r Gwaelod\nGwanwyn Bach (Canolfan y Celfyddydau)\nGweithgor Padarn Sant\nPared Gwyl Dewi\nPenparcau Scouts 2nd\nPenparcau (Min y Ddol) Sports & Social Club\nRheidol Amenity Centre\nSt Michael’s Church (The Well)\nSt Paul’s Methodist Centre (pay as you feel café)\nYsgol Gymraeg Aberystwyth PTA


Canolfan Mileniwm Cymru > Eich Ymweliad > Gwybodaeth am Hygyrchedd > Cynllun Hygyrchedd\nPobl â nam ar eu golwg\nPobl fyddar neu sydd â nam er eu clyw\nMaes Parcio i'r Anabl\nSut i Gasglu ac Archebu Tocynnau\nMae Canolfan Mileniwm Cymru yn aelod o Hynt. Mae Hynt yn gynllun hygyrchedd cenedlaethol sy’n gweithio â rhwydwaith o theatrau a chanolfannau celfyddydol ledled Cymru.\nMae gan deiliaid cerdyn Hynt hawl i docyn am ddim ar gyfer cymar, gofalwr neu gynorthwy-ydd personol.\nMae Hynt wedi’i reoli mewn partneriaeth â Creu Cymru a Diverse Cymru ac mae holl weinyddiaeth y cynllun yn cael ei gwblhau yn annibynnol o Ganolfan Mileniwm Cymru.\nDylid anfon pob cais ar gyfer Hynt at applications@hynt.co.uk neu fel arall ei bostio at:\nFfordd St Ives\nAm ragor o wybodaeth ar Hynt ac i lawrlwytho ffurflen gais ewch i wefan Hynt http://www.hynt.co.uk/cy/\nArchebu Tocynnau gyda Cherdyn Hynt\nUnwaith rydych chi’n deiliad Cerdyn Hynt, cewch archebu eich tocynnau dros y ffôn neu drwy ymweld â ni yn y Ganolfan, gan ddefnyddio eich rhif cyfeirio Hynt unigryw wrth archebu. Gall ofalwr, cymar, cynorthwy-ydd personol neu Drefnwr Grŵp archebu ar ran deiliwr Cerdyn Hynt, ond mae’n rhaid i’r tocynnau gael eu rhyddhau i ddeiliaid cerdyn, â Cherdyn Hynt ffotograffig ddilys. Gall tocynnau gael eu casglu hyd at ddwy awr cyn pob perfformiad gan ddeiliaid y cerdyn.\nCyn dechrau Hynt (26 Mawrth 2015)\nCyn ymuno â Hynt, roedd y Ganolfan yn cynnal Cynllun Hygyrchedd ei hun. Bydd angen i’r cwsmeriaid a oedd yn aelodau’r cynllun rhwng Mawrth 2011 a Mawrth 2015 ail-gofrestru gyda Hynt er mwyn parhau i dderbyn eu tocynnau gofalwr am ddim. Bydd cyfnod rhwng nawr a 1 Medi 2015 lle bydd hi’n bosib archebu tocynnau yn seiliedig ar eich cynllun blaenorol. Ar ôl 1 Medi, dim ond deiliad Cerdyn Hynt fydd yn gymwys i gael tocyn gofalwr am ddim.\nOs ydych chi’n aelod o gymdeithas neu grwp cymunedol sydd yn cael ei gynnal gan Drefnwr/Arweinydd Grwp, sicrhewch fod y bobl berthnasol o fewn eich grwp sydd o bosib yn gymwys i gael cerdyn Hynt wedi ymuno â Hynt yn annibynnol cyn gwneud eich taliad.\nMae Hynt yn gynllun sydd ar gyfer unigolion ag anableddau yn neilltuol, ac nid yw’n gymwys ar gyfer archebu dros sefydliadau. Os ydych chi’n sefydliad neu’n fusnes e.e. cartrefi gofal preswyl, hosbis a.y.y.b, sy’n gyfrifol am ofal a lles grwpiau o bobl gydag anableddau, na fyddai fel arall yn gallu ymweld â’r Ganolfan, heblaw eu bod gyda rhywun, bydd angen i chi ymgeisio’n uniongyrchol â Chanolfan Mileniwm Cymru a chwblhau asesiad risg.\nSefydliad – Ffurflen Gais y Cynllun Hygyrchedd (Er mwyn cwrdd â’r meini prawf i gael seddi am ddim, mae'n rhaid i drefnydd y grŵp gyflwyno asesiad risg).\nWedi i chi gwblhau eich ffurflen, anfonwch at:\nMae’r cyfeiriad yma ar gyfer ceisiadau gan Sefydliadau yn unig. Dylid anfon pob cais arall yn uniongyrchol at hynt (manylion uchod).\nBydd eich ffurflen gais yn cael ei hasesu a'i phrosesu a byddwn ni'n rhoi gwybod i chi cyn pen 28 diwrnod os yw eich cais yn llwyddiannus. Os ydych chi'n gymwys, byddwch chi'n cael rhif archebu cwsmer i'w ddefnyddio ar gyfer eich holl archebion yn y dyfodol.\nMae Diverse Cymru, Celfyddydau Anabledd Cymru, Cyngor Cymru i'r Deillion a Sefydliad y Deillion Caerdydd a'r Fro yn cefnogi cynllun y Ganolfan.


Rosslare Fort: Overwhelmed by waves and storms - CHERISH\nHafan > Newyddion Prosiect > Blogiau > Caer Rosslare: yn nannedd y storm ac ymchwydd y tonnau\nYstyr Rosslare yw ‘pentir canol’ ac mae’r gaer yn enw’r pentref, sy’n gwahaniaethu rhyngddo a’r porthladd Ewropeaidd mwy adnabyddus i deithwyr a nwyddau 10km i’r de, yn cyfeirio at amddiffyniad yn erbyn cyrchoedd a farciwyd gyntaf ar fapiau o’r 16egganrif. Roedd y cloddiau tywod yn yr harbwr ac oddi ar y lan yn ddigon sefydlog i alluogi i’r twyni a'r anheddiad hwn ddatblygu ar derfynfa tafod tywod 200m o led a 6km o hyd, a oedd yn cysylltu â'r tir mawr yn y de. Yn y 19 egegganrif, roedd gan y pentref fwy na deugain o dai, peilotiaid, pwmp, ysgol, eglwys, gorsaf tollau a refeniw, goleudy, a gorsaf bad achub. Yn anffodus, nid yw bariau a thwyni tywod yn sefydlog am byth, ac roedd erydiad difrifol wedi ei wneud yn amhosibl byw ynddo erbyn y 1920au.\nEfallai bod y gwaith o adfer tir yn y 19egeg ganrif yn yr harbwr a pheirianneg y pier yn Harbwr Rosslare wedi gwaethygu dirywiad y gaer, gan fod hyn wedi effeithio ar gerhyntau a dyddodiad gwaddodion. Nododd arolwg gan Sefydliad y Bad Achub yn 1915 bod y goleudy wedi cael ei danseilio a'i ddinistrio gan y môr mewn storm yn ystod y gaeaf blaenorol. Fe wnaethant ddisgrifio ymhellach bod y môr wedi bod yn 140 troedfedd tua'r môr o'r sgwâr yn 1840, ond roedd angen morglawdd bellach i amddiffyn yr adeiladau. Mae'r morglawdd carreg a choncrit hwn, er ei fod ar chwâl heddiw, yn siâp llinell bras o hyd gyda rhai troadau ar hyd ochr ddwyreiniol y sgwâr. Gwelir pier yn berpendicwlar i linell y morglawdd hwn.\nLlongddrylliad ‘The Albion’\nReencaheragh: caer gyda golygfeydd mynachaidd


Toriadau swyddi mewn ysgolion yn 'annheg i blant' - BBC Cymru Fyw\nToriadau swyddi mewn ysgolion yn 'annheg i blant'\nimage captionMae canlyniadau cyfrifiad ysgolion 2016 yn dangos bod 446 yn llai o staff cefnogol yn ysgolion Cymru i gymharu gyda'r flwyddyn flaenorol\nMae undebau athrawon yn rhybuddio gallai toriadau swyddi yn ysgolion Cymru fod yn "annheg i blant".\nMae ffigyrau diweddar gan Lywodraeth Cymru yn dangos toriadau yn lefel staffio ysgolion awdurdodau lleol.\nMae canlyniadau cyfrifiad ysgolion 2016 yn dangos bod 446 yn llai o staff cefnogol yn ysgolion Cymru i gymharu gyda'r flwyddyn flaenorol gyda 275 yn llai o athrawon.\nMae staff cefnogol yn cynnwys, cymorthyddion dosbarth sydd yn amlwg iawn yn nosbarthiadau plant iau sydd yn astudio cyfnod sylfaen Llywodraeth Cymru.\n"Yn dilyn blwyddyn o doriadau, does gan brif athrawon ddim lle i edrych dim ond ar lefel y staffio sydd ganddyn nhw," meddai swyddog polisi undeb yr NUT yng Nghymru, Owen Hathway wrth raglen Newyddion 9.\n"Mae rhaid osgoi hyn oherwydd mae colli cymorthyddion dosbarth yn rhoi mwy o bwysau ar yr athrawon sydd yn parhau i fod yno. Tydi hynny ddim yn deg ar y plant pan rydym yn ceisio sicrhau eu bod nhw'n derbyn yr addysg orau bosib yng Nghymru," meddai.\nRhybuddiodd swyddog maes undeb UCAC, Ywain Myfyr y byddai'r toriadau yn "effeithio pwysau gwaith yr athrawon. Mae hynny yn ein pryderu'n fawr, mi fydd hi'n anodd recriwtio yn y dyfodol," meddai.\nMae undeb Unsain yn cynrychioli staff cefnogol yn yr ysgolion a dywedodd ei harweinydd yng Nghymru Jess Turner: "Mae ysgolion angen mwy na dim ond athrawon i weithredu'n gywir.\n"Pob amser mae glanhawr, gofalwr neu weithiwr gweinyddol yn colli ei swyddi, mae'n golygu mwy o bwysau ar staff yr ystafell ddosbarth.\n"Mae'r rheiny sydd yn parhau yn ei swyddi yn gwneud ei gorau i gadw'r safon yn yr ysgolion. Ond gyda llai o staff mae diogelwch yn y fantol," meddai.\n"Mae Ysgolion yn ganolog i'r ymgyrch genedlaethol i wella safonau addysg yng Nghymru ac i ehangu'r cyfleoedd ar gyfer pobl ifanc.\n"Rydym yn ymwybodol o'r heriau ariannol sydd yn wynebu ein hysgolion ac rydym wedi blaenoriaethu cyllid ar gyfer ysgolion o fewn y setliad rydym yn ei roi i'r awdurdodau lleol.\n"Yn y flwyddyn ariannol ddiwethaf roedd £35m yn y setliad llywodraeth leol ar gyfer gwasanaethau ysgolion ac rydym wedi gosod cyllid a setliad llywodraeth leol ar gyfer sefydlogrwydd yn 2017-18 gyda mwy o arian yn gyffredinol ar lefel cenedlaethol.\n"Mae newid i'r gweithlu nid pob amser o ganlyniad i newid mewn cyllid. Pob blwyddyn, mae newidiadau i'r gweithlu am resymau dilys megis newid yn niferoedd disgyblion, a blaenoriaethau ar lefel leol, ranbarthol a chenedlaethol.\n"Dros y pum mlynedd hyd at 2016 mae yna ostyngiad wedi bod yn niferoedd athrawon ond mae nifer pob disgybl i phob athro wedi aros yn sefydlog (18.4-18.6)."\nMae Llywodraeth Cymru hefyd yn pwysleisio, er bod gostyngiad o 446 wedi bod yn niferoedd staff cynorthwyol yn 2016 mae yna dal 1,700 yn fwy na phum mlynedd yn ôl.


Cyfnewidioldeb a chadernid: Barn y Cyfarwyddwr Masnachol | Wales Co-operative Centre\nBy Ben Bostock · May 4, 2020\nAr ôl i mi gael fy mhenodi yn Gyfarwyddwr Masnachol Canolfan Cydweithredol Cymru ym mis Tachwedd 2019, prynodd ffrind agos The Art of War gan Sun Tzu i mi. Er iddo fod yn ddarn o lenyddiaeth sy’n dyddio yn ôl 2,400 blynedd, roedd hi’n gobeithio y byddai’n cynnwys gwersi a fyddai’n werth i mi eu hystyried yn fy rôl newydd. Fodd bynnag, roedd fy mywyd prysur yn golygu na agorais gloriau’r llyfr tan Ŵyl Banc y Pasg.\nRoedd fy mlaenoriaethau yn y flwyddyn gyntaf fel Cyfarwyddwr Masnachol yn glir: dod â’r tîm masnachol at ei gilydd, cyflawni twf ledled ein portffolio masnachol, a datblygu strategaeth i bennu ein cyfeiriad dros y pum mlynedd nesaf. Ac roedd pethau’n edrych yn dda ar ddechrau 2020. Ymunodd aelodau newydd â’r tîm, roedd strategaeth fasnachol wedi’i pharatoi, roedd Cyswllt Busnes Cymdeithasol ar y trywydd iawn i gyrraedd ein targed gwerthiant yn y flwyddyn gyntaf, roedd yr Academi Menter Gymdeithasol yn denu cleientiaid newydd, roedd ein Hybiau Menter yn cynnal rhaglenni cymorth ar gyfer entrepreneuriaid, ac roeddem yn treialu cytundeb trwydded fasnachol yn llwyddiannus ar gyfer ein rhaglen Arwyr Digidol. Yn ogystal â hyn, roed nifer o gyfleoedd contract Llywodraeth Cymru a fyddai’n ein galluogi i gymryd rhan flaenllaw yn y mudiad Economi Sylfaenol. Cychwyn a hanner….. ond yna daeth Covid-19.\nFel sawl BBaCh a busnes cymdeithasol, daeth ein dyfodol masnachol yn ansicr dros nos. Mae darpar gleientiaid wedi diflannu wrth iddynt reoli eu hymateb eu hunain i’r argyfwng, mae rhai contractau presennol wedi’u terfynu yn gynnar, cafodd cyfleoedd tendro ar oedd ar waith gennym eu diddymu neu eu hoedi ac roedd yn rhaid i wasanaethau a oedd yn seiliedig ar ddarpariaeth wyneb yn wyneb gael eu hailystyried yn llwyr.\nEr mwyn diogelu ein pobl a lleihau’r risg ariannol i’r Ganolfan, mae aelodau’r Tîm Masnachol, yn fy nghynnwys i, wedi cael eu symud i feysydd eraill o’r busnes am y chwe mis nesaf i gynnig cymorth lle mae ei angen. Mae cyllidebau masnachol wedi’u hailysgrifennu i adlewyrchu’r sefyllfa newydd sydd ohoni. Wrth i’r Pasg agosáu, roeddwn i’n teimlo’n eithaf isel, gan deimlo fod cymaint o’r pethau roeddwn i wedi bod yn gweithio arnynt wedi mynd i’r wal.\nOnd, rydw i wedi manteisio ar y cyfle dros y Pasg i fyfyrio ar ein byd newydd, gyda’r llyfr nad oeddwn i wedi ei gyffwrdd. Ar Sadwrn y Pasg heulog, wrth i fy mhlentyn bach 5 oed gael cyntun annisgwyl ar ôl neidio fyny ac i lawr yn ddi-baid ar y trampolîn am bron i ddwy awr, darllenais The Art Of War o glawr i glawr. Ac yn y fan honno, ar dudalen 24, oedd y gic yn fy nhin oedd ei angen arnaf i. Y geiriau ‘just as water retains no constant shape, so in warfare there are no constant conditions’. Nawr, dydw i ddim yn dweud bod y byd masnachol fel maes y gad, ond i lwyddo yn fasnachol mae’n rhaid i ni fod yn ddigon hyblyg i addasu ac esblygu i farchnad sy’n newid drwy’r amser. Iawn, mae argyfwng byd-eang fel Covid-19 yn her, un nad oeddwn i’n barod amdani yn fy mlwyddyn gyntaf. Ond mae’n un y mae’n rhaid i ni fynd i’r afael â hi ac addasu iddi wrth i ni baratoi ar gyfer y dyfodol.\n"Yr hyn sy’n glir yma yw y bydd Cymru, fel gweddill y byd, yn dod dros yr argyfwng hwn ac yn symud i gyfnod o adfer economaidd. Drwy ein braich fasnachol, rydym mewn sefyllfa dda i gefnogi’r broses hon o adfer."\nRhian Edwards, Cyfarwyddwr Masnachol\nRwy’n lwcus iawn o gael gweithio mewn tîm masnachol arloesol a chreadigol sydd eisoes yn mynd i’r afael â’r her o addasu’n cynhyrchion masnachol i fyd newydd. Rydym yn gweithio gyda’n partner, Creating Enterprise, a Social Enterprise Academy Scotland i fynd â’n rhaglen Social Enterprise Academy ar-lein. Rydym yn gweithio gyda’n cleient cyntaf, Met Caerdydd, i arbrofi gyda’r dull hwn. Rydym hefyd wedi ennill Contract Cronfa Dreftadaeth y Loteri yn ddiweddar i ddarparu rhaglen DU gyfan ar gyfer datblygu mentrau i sefydliadau treftadaeth, gan ddefnyddio methodoleg SEA. Mae ein Hybiau Menter yn darparu cynnwys ymgysylltiol drwy raglen newydd o weminarau i fusnesau yn eu rhanbarthau. Mae ein tîm datblygu busnes yn gweithio’n galed i nodi ac ymateb i gyfleoedd contract newydd. Mae ein gwasanaeth Cyswllt Busnes Cymdeithasol yn gwneud pob ymdrech i gwblhau gwaith cleientiaid presennol, gan nodi cyfleoedd ar gyfer busnesau cymdeithasol yn ein cadwyni cyflenwi.\nYr hyn sy’n glir yma yw y bydd Cymru, fel gweddill y byd, yn dod dros yr argyfwng hwn ac yn symud i gyfnod o adfer economaidd. Drwy ein braich fasnachol, rydym mewn sefyllfa dda i gefnogi’r broses hon o adfer. Bydd ein gwasanaeth Cyswllt Busnes Cymdeithasol yn gweithio gyda sefydliadau angori ledled Cymru i gefnogi meithrin cyfoeth cymunedol drwy leihau cadwyni cyflenwi, cefnogi’r newid i gaffael mwy perthynol a meithrin mwy o werth cymdeithasol yn y gadwyn gyflenwi drwy ddefnyddio busnesau cymdeithasol. Byddwn yn parhau i chwarae rôl allweddol wrth gefnogi’r Economi Sylfaenol yng Nghymru. Bydd ein Hacademi Menter Gymdeithasol yn gweithio gyda sefydliadau i gryfhau cadernid busnes a gydag unigolion i annog arweinyddiaeth fwy mentrus. Bydd ein Hybiau Menter yn ailgysylltu entrepreneuriaid i gryfhau’r seilwaith economaidd lleol a helpu’r busnesau hynny i ailadeiladu drwy raglen gymorth a rhaglenni dysgu wedi’u teilwra.\nAc felly, er bod strwythur ein tîm masnachol wedi newid am gyfnod, ac efallai na fyddwn yn cyflawni’r canlyniadau ariannol fel y bwriad ar ddechrau’r flwyddyn, mae ein penderfyniad i ddarparu cynhyrchion masnachol arloesol yn parhau. Rydym wedi ymrwymo i wneud yr hyn y gallwn i gefnogi adferiad ein cenedl a gwneud Cymru yn lle gwell i bawb am flynyddoedd i ddod.


Trac y Dydd #36 – Sgrîn gan Yws Gwynedd | Sôn am Sîn\nTrac y Dydd #36 – Sgrîn gan Yws Gwynedd\nDecember 14, 2016 May 19, 2017 / Sôn am Sîn\nMae enwebiadau Gwobrau’r Selar 2016 (a fydd yn digwydd ym mis Ionawr 2017) bellach wedi eu rhyddhau ac mae’r broses o bleidleisio wedi agor. Un o’r categorïau mwyaf diddorol eleni, i mi, yw ‘Fideo Gorau’ – wnes i ddim sylweddoli bod yna gymaint o artistiaid wedi gweld gwerth mewn creu fideo ar gyfer eu caneuon.\nMi es i i feddwl am beth mae fideo cerddorol yn ei wneud. Beth yw ei bwrpas? Ydy o’n ychwanegu rhyw haen newydd o ystyr i’r caneuon? Mae nhw’n gallu cadarnhau eich dehongliad chi o gân, neu’n gallu ei chwalu hefyd. Yn yr achos hwn, mae fideo dychmygus Yws Gwynedd a’i fand yn atgyfnerthu prif neges y gân, sef bod bywyd erbyn hyn yn digwydd ar sgrîn eich ffôn neu ddyfais tebyg.\nMi es i feddwl wedyn am sut ydan ni angen Thriller Cymraeg – ydan ni angen dance craze lle mae pawb yn gwybod y symudiadau i ryw gân? A wedyn nes i feddwl, ella ddim.\nO ran y gân ei hun, mae perthynas gariadus Yws a Vampire Weekend yn parhau, ac mae hi’n beltar hafaidd arall o’r un brîd â Sebona Fi. Hefyd, unwaith eto, mae range lleisiol pensaer caneuon pop Cymru mor annaturiol o uchel, fel nad ydw i’n gallu cyd ganu heb wneud hynny octave yn is.\nCofiwch – bydd Yws yn chwarae yn Neuadd y Farchnad ar ôl y Nadolig (27/12/16)!\n← Trac y Dydd #35 – Dadansoddi gan Yr Ods\nTrac y Dydd #37 – Yma Wyf Finna i Fod gan Geraint Lovgreen →


Drama: Cynnyrch Cystadleuaeth y Fedal Ddrama, ‘Marc’. | Miriam Elin Jones\nCefais sioc ar yr ochr orau ddydd Mercher o ddod yn ail yng nghystadleuaeth y Fedal Ddrama yn Eisteddfod yr Urdd. Roeddwn yn llythrennol wedi dod rhwng dwy chwaer – gyda Lois Llywelyn Williams yn gyntaf, a’i chwaer Mared yn drydydd! Llongyfarchiadau i’r ddwy ohonynt hwy hefyd!\nRoeddwn wedi mynd amdani ac anfon drafft gyntaf i’r gystadleuaeth, ac nid oeddwn yn rhyw ffyddiog iawn y byddai’r beirniaid yn garedig i mi – ar un adeg, meddyliais fod fy ffugenw ‘E, Bach yn Od’, yn well na’r ddrama ei hun! – ond roeddwn wrth fy modd eu bod wedi mwynhau fy nrama ‘wallgof’, a rhoi beirniadaeth mor lyfli i mi.\nDoedd yna’r un son am y gwaith fel gwaith ‘aeddfed’, fel yr oedd nifer o’r cystadleuwyr buddugol yn ei dderbyn, a dwi’n uffernol o browd am hynny. Er ‘mod i’n rhy hen i gystadlu yn yr Urdd eto’r flwyddyn nesaf, dydw i ddim yn barod iawn i fod yn llenor na dramodydd ‘aeddfed’ eto!\nDwi’n ddiolchgar, o waelod calon, i’r Urdd am y cyfle i gystadlu, a hefyd am fy ngalluogi i fynd i Dŷ Newydd bob blwyddyn.\n‘…JYST GADEWCH FI I FOD. DWI DDIM EISIAU PRIODI DWI DDIM EISIAU ENNILL CORON DWI DDIM EISIAU GWNEUD PETHAU’N IAWN DWI DDIM EISIAU DARLLEN NOFELAU MIHANGEL MORGAN DYDW I DDIM EISIAU ILDIO A DERBYN MAI PWYLLGOR BARDDAS SYDD Â’R AWDURDOD I BENNU’R BE ALL AND END ALL SHUT UP SHUT UP SHUT UP…’\nY rant uchod gan Non, un o’r cymeriadau, sy’n crynhoi’r ddrama orau. Roedd ‘na lot o gicio a strancio gan bob un cymeriad, wrth i Caleb a Non – a hwy ill dau a syniadau gwahanol a gwrthgyferbyniol iawn ynglŷn â’r Gymraeg a’u Cymreictod – yn mynd benben a’i gilydd mewn sioe gwis newydd, Bant a’r Marc.\nYr her nesaf fydd cael rhywun i lwyfannu’r ddrama ‘wallgof’ hon, a chael gweld y cymeriadau cyntachlyd yn fyw.


Llyfrgelloedd yn ailagor wrth i gyfyngiadau symud gael eu llacio – Newyddion Cymru Ar-Lein : Wales News Online\nLlyfrgelloedd yn ailagor wrth i gyfyngiadau symud gael eu llacio\nMAE llyfrgelloedd y ddinas, gweithgareddau awyr agored ParkLives i bobl ifanc a phatrolau traeth yr RNLI wedi ailagor wrth i gyfyngiadau symud barhau i gael eu llacio.\nMae gwasanaethau llyfrgell y cyngor wedi bod yn gweithredu gwasanaeth clicio a chasglu llwyddiannus iawn ar gyfer pobl sy’n dwlu ar lyfrau ers iddynt gau ym mis Rhagfyr fel rhan o fesurau a gynlluniwyd i fynd i’r afael â COVID-19.\nByddant yn ailagor eto o ddydd Llun, 29 Mawrth yn dilyn y cyhoeddiad heddiw (dydd Gwener) am lacio rhagor o gyfyngiadau.\nYn ogystal â hyn, bydd patrolau traethau’r RNLI, a ariennir gan y cyngor, yn ailddechrau yfory (27 Mawrth) ar gyfer gwyliau’r Pasg ar draethau prysur Langland a Bae Caswell.\nBydd ParkLives, menter blaengar y cyngor ar gyfer plant a phobl ifanc hefyd yn darparu gweithgareddau diogel, wrth gadw pellter cymdeithasol mewn nifer o barciau dros wyliau Pasg yr ysgol sydd ar ddod.\nDywedodd Tracey McNulty, pennaeth gwasanaeth ar gyfer gwasanaethau diwylliannol y bydd yr holl wasanaethau a gynigir yn cadw at gyfyngiadau parhaus COVID-19.\n“Mae’r cyngor am annog pobl i fwynhau gweithgareddau a ganiateir bellach yn dilyn llacio cyfyngiadau mewn modd diogel. Os ydych yn ymweld â llyfrgell, bydd angen i chi wisgo mwgwd y tu mewn, cadw’ch pellter oddi wrth bobl eraill a gwrando ar gyngor ein staff sydd yno i gadw pawb yn ddiogel.\n“Bydd angen i unrhyw un sydd am ymuno â’n gweithgareddau ParkLives gadw lle ymlaen llaw fel y gall ein timau reoli niferoedd yn ddiogel.”\nYchwanegodd Tracey McNulty:\n“Mae traethau Gŵyr yn gyrchfannau prysur dros y Pasg, a dyna pam y mae’r RNLI yn gweithio gyda ni i ailgyflwyno patrolau traeth ar ddau o’n traethau mwyaf poblogaidd dros gyfnod y gwyliau.\n“Bydd angen i ymwelwyr ddilyn y cyfyngiadau sy’n parhau i fod ar waith o hyd, trwy gadw’u pellter oddi wrth bobl eraill a gwisgo mwgwd dan do.\n“Byddem hefyd yn annog pobl i fynd â’u sbwriel adref gyda nhw yn hytrach na’i adael i bobl eraill ei lanhau, yn enwedig os bydd y biniau’n llawn.”\nTags: Cyngor Dinas Abertawe Llyfrgelloedd yn ailagor ParkLives patrolau traethau RNLI\nPrevious Chweched Wythnos Wyddoniaeth wych yn Ysgol Gynradd Fochriw\nNext Glanhau Taith Taf yn drylwyr ar ôl blwyddyn brysuraf erioed


Vicent Martínez Guzmán - In Memoriam - Ymgyrch Fyd-eang dros Addysg Heddwch\nCyhoeddodd y poster hwn y gwasanaeth In Memoriam a gynhaliwyd er anrhydedd i Vicent Martínez Guzmán yn Universitat Jaume I.\nBu farw Vicent Martínez Guzmán, piler o’r gymuned heddwch yn Sbaen a ledled y byd, Awst 23ain diwethaf, 2018. O Vall d’Uixò a’i eni ym 1949, mae Vicent gweledigaethol yn gadael etifeddiaeth ysgrifenedig doreithiog mewn ymchwil athroniaeth ac heddwch, yn ogystal fel rhaglen academaidd ryngwladol barhaus gref mewn astudiaethau heddwch, gwrthdaro a datblygu. Mae'n adnabyddus am bwysleisio mai heddychwyr yw'r realwyr, sy'n gallu cydnabod cymhlethdod gallu dynol, gan wybod ein bod ni'n gallu rhyfel ond hefyd o ddangos undod, gofalu am ein gilydd, dangos empathi, ymrwymo a chymryd rhan mewn symudiadau cymdeithasol. Credai Vicent hefyd nid yn unig mewn gwneud heddwch, ond mewn hacer las paes, neu wneud peaces (lluosog) a chydnabu nad oes un llwybr, ac nad oes ond un nod wrth drawsnewid gwrthdaro.\nYn dilyn mae tair erthygl, un yn ei ardal enedigol Valenciano / Catalán, un yn Sbaeneg ac un yn Saesneg, yn myfyrio ar ei effeithiau parhaol ym maes heddwch ac ym mywydau'r rhai agos ac agos.\n[icon name = "share" class = "" unprefixed_class = ""] Vicent Martínez Guzmán In Memoriam\ngan Irene Comins-Mingol y Salvador Cabedo Manuel\n[icon name = "share" class = "" unprefixed_class = ""] Adiós a Vicent Martínez Guzmán desde el Centro Delàs de Estudios por la Paz\ngan Tica Font y Pere Ortega\n[icon name = "share" class = "" unprefixed_class = ""] Ffarwel Olaf i Vicent Martínez Guzmán, The Mindful Heart\ngan Wolfgang Dietrich\nRôl goddefgarwch wrth adeiladu cymdeithas heddychlon: pwysigrwydd cynnwys pobl ag anableddau a chymunedau LGBTIQA yn y broses heddwch (Myanmar)\n9 Rhodd Mae Addysg Heddwch yn Rhoi Trwy'r Flwyddyn (a nodyn o ddiolch gan Betty Reardon)!\nYr Athro Astudiaethau Heddwch a Gwrthdaro Palestina Ymwahanodd rhag Siarad yn Ysgol y Cyfeillion\nChwefror 17, 2017 Rhybuddion Gweithredu, Newyddion ac Uchafbwyntiau 0\nMae'r Ymgyrch Fyd-eang dros Addysg Heddwch yn cefnogi datganiadau gweithredu a chydsafiad a hyrwyddir gan Bwyllgor Gwasanaeth Cyfeillion America ac eraill i sefyll mewn undod â phawb yr effeithir arnynt yn negyddol gan y digwyddiadau sy'n ymwneud ag ymgysylltiad siarad Sa'ed Atshan, Crynwr Palestina ac an. athro cynorthwyol Astudiaethau Heddwch a Gwrthdaro yng Ngholeg Swarthmore, a oedd wedi cael gwahoddiad i siarad â myfyrwyr Friends Central Upper School ar Chwefror 3ydd. Arweiniodd canslo'r digwyddiad hwn gan weinyddwyr at brotestiadau myfyrwyr ac atal dau athro am gyfnod amhenodol. [parhewch i ddarllen…]\nSynergeddau Cyfredol a Chydweithrediadau yn y Dyfodol: Posibiliadau ar gyfer Astudiaethau Heddwch ac Arweinyddiaeth Rhyng-ffydd\nEbrill 1, 2017 Nodweddion 0\nMae Eboo Patel a Kristi Del Vecchio o Craidd Ieuenctid Rhyng-ffydd yn annog ymarferwyr addysg heddwch ac astudiaethau heddwch\ni gynyddu ystyriaeth o amrywiaeth grefyddol ac athronyddol yn eu haddysgu. Maent hefyd yn gwahodd cydweithredu dwyochrog tuag at integreiddio syniadau a methodolegau sylfaenol o astudiaethau heddwch - megis sgiliau datrys gwrthdaro di-drais - i baratoi arweinwyr rhyng-ffydd. [parhewch i ddarllen…]


Ethol Adam Price fel arweinydd newydd Plaid Cymru - BBC Cymru Fyw\nEthol Adam Price fel arweinydd newydd Plaid Cymru\nCafodd Adam Price ei gyflwyno fel arweinydd newydd Plaid Cymru yng ngwesty Novotel yng Nghaerdydd\nMae Adam Price wedi cael ei ethol fel arweinydd newydd Plaid Cymru.\nCafodd etholiad ei alw yn dilyn penderfyniad Adam Price a Rhun ap Iorwerth i herio Leanne Wood am y swydd ym mis Gorffennaf.\nAeth y cyfrif i'r ail rownd gan nad oedd yr un ymgeisydd wedi ennill 50% neu'n fwy o'r bleidlais.\nEnillodd Mr Price - Aelod Cynulliad Dwyrain Caerfyrddin a Dinefwr - gyda 3,481 o bleidleisiau wedi'r ail rownd, gyda Mr ap Iorwerth yn ail â 1,961.\nAeth Ms Wood allan wedi'r rownd gyntaf gyda 1,286 o bleidleisiau.\nYn y rownd gyntaf, derbyniodd Mr Price 2,863 pleidlais, gyda Mr ap Iorwerth yn derbyn 1,613.\nYn ei araith gyntaf fel arweinydd, dywedodd Mr Price y byddai'r blaid yn ffurfio'r llywodraeth nesaf yng Nghymru yn 2021.\n"Mae'r etholiad yma'n dangos ein bod ni'n barod i arwain eto," meddai. "Mae'n hamser ni wedi dod."\n'Na' i glymbleidio\nWrth siarad ar raglen Taro'r Post BBC Radio Cymru, fe awgrymodd Mr Price na fyddai'n ystyried gweithio gyda'r Blaid Lafur na'r Ceidwadwyr.\n"Plaid genedlaethol yw Plaid Cymru," meddai. "Mae dwy blaid geidwadol yng Nghymru ar hyn o bryd, un gyda 'c' fawr ac un gyda 'c' fach.\n"Mae'r ddwy blaid wedi gadael Cymru i lawr. Na i'r ddwy blaid."\nCanran o'r bleidlais wedi'r rownd gyntaf:\nAdam Price: 49.7%\nRhun ap Iorwerth: 28%\nLeanne Wood: 22.3%\nRoedd ein Golygydd Materion Cymreig, Vaughan Roderick, yn agos iawn at y canlyniad wrth ddarogan y canlyniad cyn y cyfrif.\nWrth drafod annibyniaeth, dywedodd Mr Price: "Yw e'n dychryn pobl neu yw e'n cyffroi pobl?\n"Mae'n rhaid i ni freuddwydio. Wrth gwrs ei fod e'n uchelgeisiol, ond onid oes rhaid i ni chwistrellu rhywfaint o uchelgais 'nôl mewn i wleidyddiaeth Cymru sydd wedi mynd mor ddilyw, mor llwydaidd, mor ddiddychymyg yn ystod y blynyddoedd diwetha'?\n"Dyna mae pobl yn mynd i gael gan Blaid Cymru o dan fy arweinyddiaeth i.\n"Mae'n rhaid i ni sicrhau bod gennym ni weledigaeth sy'n tanio dychymyg ar draws Cymru sy'n rhoi iddyn nhw syniad bod gan y Blaid atebion i'w problemau nhw."\nDywedodd fod angen "dod ag aelodau newydd fewn i'r blaid" a "sicrhau ein bod ni'n edrych fel darpar lywodraeth".\nImage caption Dywedodd AC Ynys Môn, Rhun ap Iorwerth, bod yr etholiad wedi bod yn "beth da" i'r blaid\nRoedd 71% o aelodau'r blaid wedi pleidleisio - tua 6,000 o bobl.\nMae gan y blaid tua 8,000 o aelodau ac roedd pob un bleidlais yn gyfartal yn yr etholiad arweinyddol.\nRoedd Ms Wood wedi arwain Plaid Cymru ers 2012.\nYn siarad wedi'r canlyniad, dywedodd Mr ap Iorwerth bod yr ymgyrch "wedi bod yn egnïol i Blaid Cymru".\n"Mae'r diddordeb sydd wedi'i ddangos gan aelodau, y niferoedd sydd wedi dod i'r hystings, y nifer sydd wedi pleidleisio, oll yn dangos bod hyn wedi bod yn beth da," meddai.\n"Y cwestiwn oedd sut i adeiladu ar y gwaith caled, rhagorol, mae Leanne wedi'i wneud dros y blynyddoedd diwethaf."\nYchwanegodd: "Yr hyn sy'n bwysig rŵan ydy edrych tua'r dyfodol a meddwl sut ydyn ni fel plaid yn gallu dod at ein gilydd, a dod a'r weledigaeth unedig sy'n ein clymu, i ddod â llwyddiant i Blaid Cymru er mwyn genedl."\nDadansoddiad gohebydd gwleidyddol BBC Cymru, Arwyn Jones\nRoedd ymgyrch Adam Price yn wahanol i'r lleill gan ei fod yn byrlymu o syniadau.\nMae torri 9c oddi ar dreth incwm, cael gwared â threth y cyngor a chyflwyno treth yn seiliedig ar werth tir yn syniadau radical, allai newid economi Cymru mewn ffordd go sylfaenol.\nOnd maen nhw hefyd yn syniadau arloesol; does yr un wlad arall yn defnyddio system o'r fath.\nMi holais i Adam Price am hyn ar ôl ei fuddugoliaeth, a'i bwynt o ydy fod angen newidiadau pellgyrhaeddol; o lynu at yr un hen ffyrdd o wneud pethau am 20 mlynedd arall, fydd dim byd yn newid.\nEfallai mai dyna oedd wedi swyno'r trwch o aelodau'r blaid wnaeth ei gefnogi.\nOnd mi fydd yna sawl her. Mi ddywedodd un o gefnogwyr Rhun ap Iorwerth wrtha'i eu bod nhw'n hoffi "sefydlogrwydd cymeriad" aelod Ynys Môn. Roedd y neges yn glir; mae Price yn gallu bod yn chwit-chwat ar adegau.\nHyd yn oed i'w gefnogwyr mae yna synnwyr o orfod ffrwyno rhai o'i syniadau.\nYn fwy diweddar mae'r blaid wedi ceisio apelio i etholwyr fwy adain chwith. Ond o dan arweinyddiaeth Jeremy Corbyn yn y Blaid Lafur Prydeinig, mae hynny yn dir llai ffrwythlon erbyn hyn i'r cenedlaetholwyr.\nFelly'r her rŵan fydd gosod trywydd i'r blaid i'w gosod ar wahân i'r hyn mae pleidiau eraill yn ei gynnig.\nTybed ai gallu Adam Price i anelu am yr entrychion wrth feddwl am bolisïau fydd y ffordd o wneud hynny?\nPlaid Cymru: Syniadau'r tri ymgeisydd


Pa agweddau ar y camau gweithredu rydym ni am eu hasesu?\nBeth allwn ni ei ddysgu o'r profiad?\nBeth allwn ni ei wella?\nPaciau, peiriant golchi dillad, bin sbwriel\nSut mae rhoi adborth\nMae gwerthuso'n rhan bwysig iawn o unrhyw brosiect neu swydd. Felly mae'n dda mynd i'r arfer o werthuso popeth rydych chi'n ei wneud, o oedran ifanc. Peidiwch ag aros i oedolyn werthuso eich perfformiad - gallwch wneud hynny eich hun!\nNid cael marc da yw nod y gwerthuso, ond yn hytrach asesu i ba raddau rydym ni wedi cyflawni ein hamcanion ac i feddwl am bopeth rydym wedi'i ddysgu a fydd yn ein helpu i wella ein camau gweithredu yn y dyfodol.\nYma byddwn yn cynnig rhai technegau i helpu i werthuso gwahanol agweddau ar gamau gweithredu.\nGalwch eich grŵp at ei gilydd ac eisteddwch mewn cylch i drafod yr agweddau canlynol ar eich prosiect. Mae'n bwysig iawn nodi'r sylwadau a rhoi digon o amser i bob aelod fynegi barn heb feirniadaeth.\nAgweddau ar y camau gweithredu:\nAdborth cyffredinol ar y cam gweithredu (sut mae'r cyfranogwyr yn teimlo ynghylch canlyniadau'r gweithredu).\nProses y trefniadau mewnol (sut roedd y cyfranogwyr yn teimlo yn ystod y cam gweithredu, sut y cyflawnwyd y tasgau).\nCyfathrebu mewnol ymhlith y grŵp (sut roedd negeseuon a thasgau'n cael eu rhannu).\nCyfathrebu allanol (sut roedd rhanddeiliaid yn derbyn gwybodaeth ac yn cael eu cynnwys yn y gweithredu).\nY gwersi a ddysgwyd (yr hyn y gellir ei ddysgu o'r profiad).\nGwaith dilynol (yr hyn y gellir ei wneud nesaf).\nEisteddwch ar gadeiriau mewn cylch gan adael tair cadair wag. Ysgrifennwch ar y cadeiriau gwag\nBeth wnes i ei fwynhau fwyaf\nY brif her\nGofynnwch, ar hap, i bob aelod o'r grŵp symud i'r cadeiriau gwag a threulio munud yn siarad am eu teimladau am y gweithredu yn unol â'r cyfarwyddiadau ar y gadair. Gwnewch hyn dro ar ôl tro nes bod pawb wedi cael cyfle i fynegi barn.\nCymerwch dri phoster a thynnu llun un o'r pethau canlynol ar bob un: paciau; peiriant golchi dillad; bin sbwriel. Rhowch dri phapur gludiog o liwiau gwahanol i bob aelod o'r grŵp a gofynnwch iddyn nhw ysgrifennu'r canlynol ar y papurau ac yna eu gludo ar y posteri:\nUn lliw ar gyfer paciau - beth rwy'n ei gario gyda mi yn dilyn y profiad.\nLliw arall ar gyfer y peiriant golchi dillad - beth roeddwn wedi’i fwynhau ond a allai gael ei wneud yn wahanol.\nLliw arall ar gyfer y bin sbwriel - rhywbeth nad oeddwn i wedi'i fwynhau am y profiad.\nDewch at eich gilydd ac esbonio'r sylwadau yn ôl y prif ddeilliannau a gofynnwch i'r aelodau fyfyrio a chynnig adborth yn eu tro.\nYstyr adborth yw sylwadau am rywbeth y mae rhywun wedi'i wneud neu'i ddweud. Gall fod yn gadarnhaol neu'n feirniadol (negyddol).\nMae rhoi a derbyn adborth yn sgil a bydd angen i chi helpu aelodau'r grŵp i ddysgu sut mae gwneud hyn. Yn rhy aml, derbynnir adborth fel beirniadaeth ddinistriol er nad dyna oedd bwriad y siaradwr. Y geiriau allweddol yng nghyswllt adborth yw 'parch' a 'dadleuon'.\nWrth roi adborth, mae'n bwysig parchu'r person arall, canolbwyntio ar beth yr oedd ef/hi wedi'i wneud neu'i ddweud, a rhoi rhesymau dros eich safbwynt.\nMae'n well dweud,\n“Rwy'n anghytuno'n bendant â'r hyn ddwedaist ti oherwydd....”\nyn hytrach na dweud\n“Sut gelli di fod mor dwp, fedri di ddim gweld bod....?”\nMae llawer o bobl yn ei chael hi'n hawdd rhoi adborth negyddol sy'n gallu achosi loes.\nMae'n bwysig cael hyd i ffyrdd o sicrhau bod pobl yn rhoi adborth mewn dull cefnogol. Er enghraifft:\nSicrhau bod pobl yn dechrau eu hadborth â datganiad cadarnhaol.\nParchu'r person arall a pheidio â gwneud sylwadau bychanol.\nCanolbwyntio ar yr ymddygiad yn hytrach nag ar yr unigolyn.\nCynnig rheswm am yr hyn a ddywedant.\nCymryd cyfrifoldeb am yr hyn y maen nhw’n ei ddweud trwy ddefnyddio datganiadau person cyntaf (fi).\nGall derbyn adborth fod yn lletchwith, yn enwedig pan fydd anghytuno. Mae sicrhau bod pobl yn cadw eu hyder a'u bod yn teimlo bod cefnogaeth iddyn nhw yn rhan hanfodol o'r broses adborth ac yn eu helpu i ddysgu o'u profiadau.\nAnogwch bobl i wrando'n ofalus ar yr adborth heb fwrw arni ar unwaith i’w hamddiffyn eu hunain neu eu safbwynt. Mae'n neilltuol o bwysig fod pobl yn deall beth yn union y mae'r sawl sy'n rhoi'r adborth yn ei feddwl a'u bod yn cymryd amser i bwyso a mesur yr hyn a ddwedwyd cyn ei dderbyn neu'i wrthod.


NHS mosaic blog: http://www.conorelliottphotography.com/blog\nMae’r ffotograffydd Conor Elliott o Benarth yn cynnig ffordd newydd, ffres o gefnogi’r GIG a gweithwyr gofal iechyd eraill. Y llynedd, roedd yr enfys yn ffordd lwyddiannus iawn o ddangos cefnogaeth a gwerthfawrogiad o waith y GIG. Nawr mae’n teimlo ei bod hi’n bwysicach nag erioed i barhau gyda’r gefnogaeth honno. Felly mae’n gofyn i’r gymuned arddangos symbol newydd yn eu ffenestri: pili-pala.\nMae pili-pala yn symbol perffaith i’w ddefnyddio. Fel yr enfys, mae’n symbol o obaith. Caiff ei weld fel delwedd gadarnhaol iawn o enedigaeth ac adfywiad. Mae’r posibiliadau i fod yn greadigol yn ddiddiwedd. Mae’n ddelwedd hawdd i’w chreu i blant ifanc ac i bawb. Nid yw Conor eisiau diystyru’r enfys ac, wrth gwrs, gellir parhau i’w defnyddio, a hynny ochr yn ochr â’r pili-pala hyd yn oed, ond mae’n teimlo efallai y byddai gofyn i bobl ail-adrodd yr hyn a wnaethant y llynedd yn diflasu rhai. Mae hefyd yn teimlo fod pobl wedi syrffedu ar y pandemig sy’n parhau ac mae eisiau dangos i weithwyr y GIG yn fwy nag erioed nad ydynt wedi eu hanghofio. Felly trwy gyflwyno symbol newydd, gall adfywio rhywbeth a oedd yn llwyddiannus y llynedd.\nY llynedd, ar ôl sylwi ar y gefnogaeth greadigol o luniau o enfys mewn ffenestri wedi’u harddangos gyda chymaint o gariad ledled cymunedau Penarth a’r Barri ym Mro Morgannwg, cerddodd Conor ar hyd y strydoedd yn tynnu lluniau o’r gwaith celf ac fe luniodd fosaigau 6 x 4 troedfedd enfawr wedi’u creu o filoedd o luniau. Mae’r mosaigau bellach yn cael eu harddangos yn ysbytai Llandochau a’r Barri yn y Fro.\n“Mae hwn yn gyfle newydd i’r gymuned ddangos i’r GIG ac i weithwyr allweddol bod y gefnogaeth enfawr yn parhau trwy’r amseroedd anodd hyn. Mae’n gysyniad syml iawn sy’n gallu cael effaith enfawr wrth i ni gyrraedd rhan olaf yr ymdrech i ddychwelyd at normalrwydd”.\n“Mae’r tywydd yn dechrau gwella. Mae’r gwanwyn ar ei ffordd. Bydd hwn yn gyfle hyfryd i lonni ein ffenestri unwaith eto trwy wneud rhywbeth creadigol ac i deimlo’n gadarnhaol eto, ac yn gyfle i rannu rywfaint o hapusrwydd. Byddai’n hyfryd gweld gwên nôl ar wynebau pobl.”\nY gobaith yw y gall hyn ledaenu mor bell â phosibl. Gall pobl gymryd rhan mewn pob math o ffyrdd yn eu cymunedau eu hunain a bod mor greadigol â phosibl. Mae’n ffordd i bobl ddangos eu cefnogaeth i rywbeth mor bwysig â’r GIG, sy’n parhau i fod o dan bwysau aruthrol, ac i’r holl weithwyr allweddol. Mae adfywiad o fewn ein cymunedau a’n bywydau yn rhywbeth rydym yn ei wynebu. Ar raddfa ehangach, gall hyn hyd yn oed anfon neges o obaith ledled byd trwy ‘Effaith Pili-pala’.\nBlog mosäig y GIG: http://www.conorelliottphotography.com/blog\nPrevious Previous post: Welsh Landscape Exhibition by Luke Roberts\nNext Next post: The Female Interpretation


'BBC Cymru angen £30m ychwanegol' medd y Prif Weinidog - BBC Cymru Fyw\n'BBC Cymru angen £30m ychwanegol' medd y Prif Weinidog\nDywedodd y Prif Weinidog: "os na fydd y BBC yn rhoi rhagor o gyllid i Gymru, mae'n bosibl mai cynulleidfaoedd Cymru fydd yn cael y fargen waethaf"\nMae Prif Weinidog Cymru, wedi dweud y dylai BBC Cymru dderbyn £30 miliwn ychwanegol er mwyn cynhyrchu rhaglenni Cymraeg a Saesneg.\nAr hyn o bryd dim ond "y lefel isaf bosibl o ddarpariaeth" sy'n cael ei ddarparu ar gyfer rhaglenni, meddai Carwyn Jones.\nDywedodd llefarydd ar ran y BBC fod y ffi drwydded wedi rhewi a bod angen gwneud arbedion o £700m y flwyddyn, ac felly "roedd yn anochel ei bod yn her i adlewyrchu pob agwedd ar fywyd."\nMewn llythyr at yr Arglwydd Tony Hall, Cyfarwyddwr Cyffredinol y BBC, hawliodd y Prif Weinidog bod bwlch cynyddol o ran cyllid rhwng Cymru a gweddill y DU. Yn ôl Carwyn Jones mae angen £30m ychwanegol er mwyn sicrhau bod y rhaglenni a gaiff eu cynhyrchu yn adlewyrchu bywydau pobl Cymru.\nDywedodd y Prif Weinidog: "os na fydd y BBC yn rhoi rhagor o gyllid i Gymru, mae'n bosibl mai cynulleidfaoedd Cymru fydd yn cael y fargen waethaf o blith holl wledydd y DU. Dyma'r gwir plaen ac nid wyf yn teimlo ei bod hi'n deg bod Cymru ar ei hôl hi fel hyn.\n"Nid oes modd i BBC Cymru ddarparu rhaglenni comedi na dramâu o safon uchel bellach, a hynny yn sgil prinder adnoddau. Dyma raglenni a ddylai adlewyrchu ein bywydau ynghyd â'n diwylliant unigryw.\nBBC Cymru sy'n gyfrifol am gynhyrchiadau fel Sherlock\n"Cydnabu adolygiad blynyddol diweddar Cyngor Cynulleidfa Cymru y BBC fod 'toriadau wedi golygu bod darpariaeth deledu BBC Cymru ac eithrio rhaglenni newyddion mewn sefyllfa fwy bregus nag erioed o'r blaen'. Ni all y sefyllfa hon barhau - ac yn arbennig gan fod y sefyllfa yn yr Alban, er enghraifft, mor wahanol. Nid yw Cymru'n derbyn ei chyfran haeddiannol.\n"Mae BBC Cymru wedi creu argraff am gynyrchiadau o'r radd flaenaf sydd wedi'u darlledu a'u canmol ar draws y byd gan gynnwys Dr Who, Sherlock a Hinterland. Yn amlwg, hoffem weld y llwyddiant hwn yn parhau ond mae'n hollbwysig nad yw hyn yn digwydd ar draul buddsoddiad mewn gwasanaethau lleol.\n"Am y rheswm hwn rwy'n galw ar y BBC i ddarparu cyllid digonol ar gyfer rhaglenni newyddion a rhaglenni eraill nad ydynt yn rhai newyddion yn y Gymraeg a'r Saesneg.\n"Mae o leiaf £30m yn angenrheidiol er mwyn sicrhau bod cynulleidfaoedd Cymru'n derbyn y cynnwys cenedlaethol safonol y maent yn ei ddisgwyl ac yn ei haeddu."\nPwysleisiodd y Prif Weinidog yn ogystal na ddylai'r cyllid gael ei ddarparu ar gyfer rhaglenni Saesneg ar gefn toriadau i gyllid S4C a rhaglenni Cymraeg:\n"Hoffwn bwysleisio eto nad yw cyllid ychwanegol ar gyfer rhaglenni Saesneg yn golygu y dylai'r cyllid i S4C na gwasanaethau Cymraeg y BBC gael ei dorri. Mae gan y BBC swyddogaeth hollbwysig o safbwynt creu cynnwys Cymraeg a mae'n hollbwysig fod y gwaith hwn yn parhau."\nDywedodd llefarydd ar ran y BBC: "Mae gan y BBC record dda yng Nghymru wrth i ni barhau i ddenu nifer fawr o wylwyr sy'n gwerthfawrogi ein rhaglenni.\n"Gan fod y ffi drwydded wedi'i rhewi a bod angen gwneud arbedion o £700m y flwyddyn, mae'n anochel ei bod yn her i adlewyrchu pob agwedd ar fywyd ym mhob rhan o'r DU drwy ein gwasanaethau teledu.\n"Er gwaethaf hyn, rydym yn parhau i ddarparu rhaglenni o ansawdd uchel yng Nghymru sy'n cael eu mwynhau ar draws y DU, rydym yn credu ein bod yn cynnig gwerth am arian i gynulleidfaoedd."\nCynllun o adeilad newydd BBC Cymru yn Sgwar Cannolog, Caerdydd


Afon Boyne - Wicipedia\n53.7167°N 6.25°W, 53.34964°N 6.96078°W, 53.72208°N 6.24353°W\nAfon Blackwater, Kildare and Meath\n2,695 cilometr sgwâr\nMae Afon Boyne (Gwyddeleg: Abhainn na Bóinne) yn afon yn Leinster, Iwerddon. Ei hyd yw tua 112 km (70 milltir). Mae'n tarddu yn Trinity Well, Newbury Hall, ger Carbury, Swydd Kildare, ac yn llifo i'r gogledd-ddwyrain trwy Swydd Meath i gyrraedd Môr Iwerddon ger Drogheda. Gellir dal eogiaid a brithyll yn yr afon, sy'n gorwedd yn Nyffryn Boyne.\nEr nad yw'n afon hir, mae gan afon Boyne lle arbennig ym mytholeg, archaeoleg, a hanes Iwerddon. Mae'n llifo heibio i dref hynafol Trim a'i gastell, bryn Tara (hen brifddinas Uchel Frenhinoedd Iwerddon), Navan, bryn Slane, Brú na Bóinne (siambr gladdu Neolithig), Abaty Mellifont, a dinas ganoloesol Drogheda. Yn Nyffryn Boyne ceir henebion eraill hefyd, fel Loughcrew, Kells, a sawl croes Geltaidd. Ymladdwyd Brwydr y Boyne, un o'r brwydrau mwyaf tyngedfennol yn hanes Iwerddon, ar lannau'r Boyne ger Drogheda yn 1690.\nMae'r afon yn adnabyddus ers dyddiau Ptolemy, sy'n cyfeirio ati fel afon Bubinda. Cyfeiriodd Gerallt Gymro ati fel Boandus. Ym mytholeg Iwerddon dywedir fod yr afon yn cael ei chreu gan y dduwies Boann, a 'Boyne' yw'r Seisnigiad o'r enw Hen Wyddeleg hwnnw. Yma hefyd y cafodd Fionn mac Cumhaill yr eog hud Fiontán, "Eog Gwybodaeth".\nWedi dod o "https://cy.wikipedia.org/w/index.php?title=Afon_Boyne&oldid=11052015"\nAfonydd Swydd Kildare\nAfonydd Swydd Meath\nAfonydd Swydd Louth\nNewidiwyd y dudalen hon ddiwethaf ar 29 Mai 2022, am 22:26.


Er mwyn cofrestru ar y cwrs, bydd angen i chi fod wedi llwyddo mewn tri phwnc TGAU efo Gradd C neu uwch, gan gynnwys Mathemateg ac Iaith Saesneg (neu gyfwerth). Bydd angen i chi fod ag un o’r canlynol hefyd:\nMae’r radd ffotograffiaeth hon (BA Anrh) yn cyfuno sgiliau ffotograffiaeth greadigol ag astudiaeth academaidd, fel eich bod yn gallu cyfleu eich creadigrwydd a’ch syniadau drwy ffotograffiaeth.\nYn y radd ffotograffiaeth hon, cewch edrych ar arbenigedd mewn ffotograffiaeth a datblygu arbenigedd a fydd yn rhoi modd i chi droi eich brwdfrydedd a’ch creadigedd yn yrfa. Mae’r cwrs dros dair blynedd ar gampws Crosskeys, ac yn arwain at gymhwyster BA (Anrh) ar lefel chwech.\nMae’r Radd mewn Ffotograffiaeth yn cynnwys popeth o ffotograffiaeth fasnachol mewn meysydd fel portreadau, priodasau, ffasiwn, golygyddol neu hysbysebu, hyd at gelfyddyd gain, celf gysyniadol a chelf arddangosfa. Bydd y cwrs cyffrous ac arloesol hwn yn datblygu eich gyrfa ffotograffiaeth, ac yn rhoi rhwydd hynt i chi fod y ffotograffydd rydych chi wastad wedi dychmygu cael bod.\nBydd y cwrs tair blynedd hwn yn rhoi’r sgiliau, yr wybodaeth a’r profiad sydd eu hangen arnoch am yrfa mewn ffotograffiaeth, neu gallwch barhau â’ch addysg. Bydd BA (Anrh) yn arwain at fwy o gyfleoedd yn y byd addysg a gwaith.


Menter Academi Heddwch Cymru\nRhwydwaith gwirfoddol yw'r Fenter yma, sy'n gweithio er mwyn creu Academi Heddwch Cymru ar gyfer y cenedlaethau a ddaw, ac sy'n cynnal ymchwil i gyfraniad Cymru at faterion rhyfel a heddwch presennol.\nY GOBAITH O GREU ACADEMI HEDDWCH I GYMRU\nMae grwpiau ac unigolion yn y gymdeithas sifil wedi bod yn ymgyrchu dros greu Academi Heddwch i Gymru ers 2008. Gallwch ddysgu rhagor am y bwriad o greu Academi Heddwch yma.\nACADEMÏAU HEDDWCH LEDLED Y BYD\nBu gwirfoddolwraig Cymru dros Heddwch, Emily Forbes, yn ymchwilio i swyddogaeth academïau heddwch ledled y byd - o Fflandrys i Ynysoedd Åland i Hiroshima. Beth all Cymru ei ddysgu - a beth all Cymru ei gynnig i'r byd?\nDEISEBAU I'R CYNULLIAD\nYn 2013, cynhaliodd y Cynulliad ymgynghoriad cyhoeddus yn edrych ar y gefnogaeth i greu Academi Heddwch Cymru. Mae papurau'r Pwyllgor Deisebau yma.\nYn 2015, cynhaliodd Menter Academi Heddwch Cymru ymchwil, gan gyhoeddi adroddiad ar Bresenoldeb a Dylanwad Milwrol yng Nghymru.\nCYMYNRODD BEIDDGAR I GOFIO'R RHYFEL BYD CYNTAF?\nMae Cadeirydd Menter Academi Heddwch Cymru, Jill Evans ASE, wedi galw am i ddigwyddiadau coffa Canmlwyddiant y Rhyfel Byd Cyntaf ganolbwyntio ar heddwch. A allai Academi Heddwch fod yn gymynrodd ar gyfer y can mlynedd nesaf?\nCYSYLLTWCH Â MENTER ACADEMI HEDDWCH CYMRU\nGallwch gymryd rhan yng ngwaith Menter yr Academi Heddwch, a chofrestru i gael yr e-gylchlythyr, drwy gysylltu â:


Beth sy'n digwydd ar ôl i chi gofrestru - UK Heritage Pulse\nYn ystod yr hydref, rydym yn gwahodd pobl – fel chi – i ymuno â phanel Calon Treftadaeth y DU.\nUnwaith y byddwch wedi cofrestru, gofynnir i chi gwblhau arolwg croeso byr sy’n cymryd llai na phum munud. Bydd y wybodaeth a roddwch yma yn cael ei hailddefnyddio’n awtomatig mewn arolygon yn y dyfodol, er mwyn arbed amser i chi. Bydd hefyd yn ein helpu i sicrhau ein bod yn croesawu sampl gynrychioliadol o’r sector i’r panel. Gallwch ein helpu drwy rannu eich bod wedi ymuno â’r panel ar eich cyfryngau cymdeithasol, gan ddefnyddio’r hashnod #CalonTreftadaethyDU\nYna eisteddwch yn ôl, ac arhoswch am wahoddiad i’r arolwg cyntaf gyrraedd eich mewnflwch ddiwedd Ionawr 2022.


Mae gan ardal Ruhr Nordrhein-Westfalen un LEZ sy'n cwmpasu 820 km & sup2 ;, sy'n cynnwys y trefi / dinasoedd:Bochum, Bottrop, Castrop-Rauxel, Dortmund, Duisburg, Essen, Gelsenkirchen, Gladbeck, Herne, Herten, Mühlheim, Oberhausen, aRecklinghausen.\nMae yna hefyd LEZs unigol yn Nordrhein-Westfalen, yn ninasoedd AberystwythAachen, Bonn, Dinslaken, Düsseldorf, Eschweiler, Hagen, Koln, Krefeld, Langenfeld, Mönchengladbach, Münster, Neuss, Remscheid, Siegen, Wuppertalac Overath.\nYn y Ruhr ceir yn cael eu hargymell llwybrau lorïau.\nPrynwch sticeri yn unig o wefannau neu swyddfeydd dinasoedd neu TÜV, wedi'u cysylltu ar ein tudalennau. Mae safleoedd eraill yn aml yn llawer mwy drud, os ydynt yn rhoi sticer ddilys o gwbl o gwbl.\n* O Ionawr 2013\n- Diesel Euro 3 (PM), Petrol Euro 1 / Melyn Sticer\n* O'r 2014 Gorffennaf\n- Diesel Euro 4 (PM), Ewro 5 (PM), Ewro 6 (PM) a Petrol Ewro 1 / Gwyrdd Sticker\nMae pob cerbyd diesel, a cherbydau petrol heb dolen gaeedig trawsnewidydd catalytig (Euro 1 neu gyfwerth).\nMae pob cerbyd Rhaid cael sticer - gweler Cynllun Cenedlaethol\nCeir trosolwg a map o holl LEZ 13 yn y Ruhr, yma\nO fis Ionawr 2012 mae Rhur LEZ sengl:\nRhaid i sticer eu prynu cyn gyrru i mewn i'r parth a'u harddangos yn y ffenestr flaen - gweler Cynllun Cenedlaethol. Mae'r sticer wedyn yn ddilys ar gyfer yr holl LEZs yn yr Almaen.\nMae angen Prawf o safon allyriadau (a wnaed ar bapurau cerbydau Almaeneg) i brynu'r sticer. Yr Almaen hefyd yn derbyn y sticeri o Czech Republic.\nPrynu sticeri LEZ Almaeneg\nsticeri ar gyfer cerbydau Almaeneg a thramor Gellir prynu gan yr awdurdodau cofrestru cerbyd, wedi'i awdurdodi modurdai lleol, sefydliadau prawf cerbyd fel TUV, DEKRA, neu rai gwefannau.\nawdurdodau ddinas LEZ a dinasoedd eraill fel arfer yn gwerthu sticeri LEZ. Yn bersonol o swyddfeydd y ddinas maent yn ei gostio € 5, ar-lein y gallant ei gostio mwy, ac os oes angen iddynt gael eu postio dramor gall weithiau ychwanegu ychydig at y gost. Prynu sticeri Almaeneg LEZ o Berlin ddinas, yn Saesneg neu'n Almaeneg (cost 6 €), ac mae'r sticer yn cael ei bostio atoch chi, yn yr Almaen, neu mewn mannau eraill.\nGellir sticeri hefyd yn cael eu prynu ar-lein yn Deutsch, Cesky, Francis, Saesneg, Italiano, Polki, Türkçe o TUV Sud-. Mae cost yn ac yn cael ei phostio atoch. € 9.90 o TUV-NORD os yw'r cerbyd wedi'i gofrestru yn yr Almaen, € 17.50 os yw'r cerbyd yn nad ydynt wedi'u cofrestru yn yr Almaen.\nCaniatewch ddigon o amser i'r sticer eich cyrraedd. Ar adegau o alw uchel i gyfeiriadau tramor gall gymryd hyd at ychydig wythnosau.\nSylwch hefyd, ar gyfer y sticeri gost isaf, os gwelwch yn dda brynu sticeri o'r ffynonellau swyddogol sy'n gysylltiedig â'r ar y wefan hon. Mae y ddau safle a safleoedd ffug sy'n codi hyd at amserau 5 cymaint â'r gwefannau swyddogol.\ncerbydau tramor hefyd yn cael eu gorfodi ac mae'n ofynnol iddynt brynu sticer. allyriadau cerbydau tramor yn cael eu cymryd yn bennaf yn ôl oedran cerbyd, fel sioe yn yn y tabl hwn.\nMae angen i gerbydau Almaeneg gael trap gronynnol ardystio ar ran y llywodraeth yr Almaen. Gall garejis lleol roi cyngor ar y dylid ei ddefnyddio hidlyddion a y dudalen hon yn eich galluogi i ddarganfod yr hyn y gellir hidla gronynnol eich cerbyd Almaeneg cofrestredig yn defnyddio - yn awr ar gyfer trwm yn ogystal â dyletswydd cherbydau ysgafn. Gweler hefyd ein adran ôl-ffitio.\nParhaol, diwrnodau 365 y flwyddyn.\ngorfodi Manual gan yr heddlu o sticer yn y ffenestr flaen. Hyd yn oed os bydd y cerbyd yn bodloni'r safon allyriadau, os nad oes sticer yn y ffenestr flaen, y cerbyd yn anghyfreithlon yn y parth.\nY gosb am fynd i LEZ yn yr Almaen heb yr sticer sydd ei angen yw € 80 a ffi weinyddol sy'n amrywio o ddinas i ddinas.\nFframwaith Cenedlaethol hwn yn dangos Dosbarthiadau Allyriadau ac prif reolau y gellir eu defnyddio gan dinasoedd ar gyfer LEZs yn yr Almaen. Mae'r dinasoedd neu ranbarthau wedyn benderfynu a, ble a phryd i wneud LEZ, a pha safonau allyriadau bydd yn ofynnol.\nsticeri ffenestr flaen y car (plakette) yn dangos y safon Ewro cerbyd. I fynd i mewn i'r LEZ, rhaid i'r cerbyd gael y sticer sy'n ofynnol gan y safon LEZ (fel arfer Green Sticer). Gweler isod am y gwahanol sticeri ffenestr flaen.\nGofyniad ar gyfer cerbydau diesel\nEwro 1 neu'n waeth\nEwro 2 neu\nEuro1 gyda ffilter gronynnol\nEwro 3 neu\nEuro 2 gyda\nEwro 4, Ewro 5, 6 Ewro\nEuro 3 gyda ffilter gronynnol\nGofyniad ar gyfer cerbydau petrol\nHeb trawsnewidydd catalytig\nEwro 1 neu'n well\ncyn Euro 1 gyda trawsnewidydd catalytig ffitio\nAr gyfer cerbydau tramor heb safon Ewro ar bapurau'r cerbyd, mae'r tabl canlynol yn ddilys.\nCerbyd wedi'i gofrestru gyntaf (dyletswydd ysgafn)\nCerbyd wedi'i gofrestru gyntaf (dyletswydd lori)\nEwro 1 neu hŷn\n01.01.1997 31.12.2000 i\n01.10.1996 30.09.2001 i\n01.01.2001 31.12.2005 i\n01.10.2001 30.09.2006 i\nEwro 4 neu'n well\nPetrol a Nwy\ncyn Ewro 1 (heb Catalydd)\nEwro 1 ac yn well\nMae cerbydau trydan heb injan hylosgi yn cael Sticker.\nSticeri tebyg i'r rhai a ddefnyddir yn yr Almaen, a derbyniodd ei gilydd, yn bodoli hefyd yn y Weriniaeth Tsiec.\nEithriadau parth allyriadau isel yr Almaen\ngwefan Yr Almaen\nAwgrymir Lori Llwybrau Bwrdeistrefi yn ardal Ruhr\nGwefan dinas Oberhausen


Caerphilly - Cynllunio teithio a theithio cynaliadwy – Cae Sant Barrwg, Bedwas\nPreswylydd Trafnidiaeth a pharcio Cynlluniau teithio Cynllunio teithio a theithio cynaliadwy – Cae Sant Barrwg, Bedwas\nCynllunio teithio a theithio cynaliadwy – Cae Sant Barrwg, Bedwas\nMae Cynllun Teithio wedi'i amlygu ar gyfer ystâd dai Cae Sant Barrwg, ac mae Llanmoor Homes wedi penodi Cydlynydd Cynllun Teithio i gynnal arolygon a gweithredu mesurau i annog teithio cynaliadwy a theithio llesol ar gyfer teithiau pob dydd.\nGall cludiant trefol cynaliadwy – megis cerdded, beicio a chludiant cyhoeddus (trenau neu fysiau) – wella'r amgylchedd lleol, lleihau tagfeydd a llygredd aer lleol, a gwneud ein cymunedau'n lleoedd mwy dymunol i fyw, gweithio ac ymweld â hwy.\nGall ymgysylltu â Chynllun Teithio Cae Sant Barrwg gael llawer o fanteision cadarnhaol, gan gynnwys:\nGwella iechyd a llesiant;\nLleihau eich costau teithio;\nGwella eich mynediad i wasanaethau lleol;\nGwella diogelwch ar y ffyrdd lleol;\nLleihau amseroedd teithio;\nGwella eich dewisiadau a'ch opsiynau teithio;\nCreu cymuned leol lanach a mwy bywiog; a\nCael effaith gadarnhaol ar ansawdd aer lleol a lleihau allyriadau carbon.\nMae'r Cynllun Teithio yn ei gwneud yn ofynnol i breswylwyr sy'n symud i'r safle ateb ychydig o gwestiynau fel rhan o arolwg o'u teithiau pob dydd. Bydd patrymau teithio yn cael eu monitro dros y tair blynedd nesaf o ddyddiad cwblhau'r arolwg cychwynnol – bydd hyn yn rhoi dealltwriaeth well o ddewisiadau teithio'r preswylwyr.\nMae rhagor o wybodaeth ar gael yn y Pecyn Gwybodaeth Teithio, gan gynnwys manylion am sut y gallwch hawlio cymorth o ran costau teithio ar fysiau a threnau, cael beic neu gael offer cerdded i'ch galluogi i deithio'n gynaliadwy yn yr ardal leol.\nRydym yn cynnal arolwg ymhlith y preswylwyr er mwyn dangos patrymau teithio sylfaenol preswylwyr yr ystâd, sef cam angenrheidiol wrth gwblhau Cynllun Teithio Cae Sant Barrwg. Bydd yr arolwg yn cael ei gynnal bob blwyddyn am gyfnod o dair blynedd, a bydd hyn yn ein helpu i ddatblygu mentrau yn y dyfodol ac i werthuso effeithiolrwydd y Cynllun Teithio.\nMae'r ddolen ganlynol yn cysylltu â'r arolwg ar-lein. Mae hwn ar gyfer preswylwyr Cae Sant Barrwg yn unig, a dylai gael ei lenwi gan bawb sy'n byw yn y cartref.\nByddwch hefyd wedi cael fersiwn papur yn eich pecyn gwybodaeth teithio – os oes angen mwy nag un copi o'r arolwg, gwnewch gopïau ohono.\nPecyn Teithio Doethach Eich - Gwybodaeth Teithio Lleol (PDF)\nFFurflen Ad-dalu'r Cynllun Teithio (PDF)\nGellir cael rhagor o gymorth drwy anfon e-bost at Gydlynydd y Cynllun Teithio:\nFfôn: 01443 866595\nBydd canlyniad pob arolwg yn cael ei gynnwys yn y cylchlythyron i breswylwyr.\nBydd anghenion teithio preswylwyr yr ystâd yn cael eu deall yn well. Bydd yr arolwg yn llywio mentrau yn y dyfodol i annog teithio cynaliadwy ac i fonitro effeithiolrwydd unrhyw fentrau sy'n cael eu gweithredu.